Usul dana politik lebih perlu diutamakan

KUALA LUMPUR – Usul berkenaan undang-undang dana politik berkaitan  pembiayaan parti adalah lebih penting dan wajar diberi keutamaan untuk  dikemukakan berbanding mewajibkan Ahli Parlimen mengisytiharkan harta masing-masing.

Pakar perlembagaan yang juga Felo Penyelidik Undang-Undang dan  Perlembagaan Universiti Teknologi Malaysia (UTM), Dr Muhammad Fathi  Yusof berkata, ini kerana negara telah jauh ketinggalan dalam perkara  itu berbanding negara-negara lain.

Justeru itu sudah tiba masanya undang-undang dana politik berkaitan pembiayaan parti di negara ini digubal dan diteliti sebagai usaha untuk membanteras amalan rasuah, jelas beliau semalam sebagaimana dipetik Sinar Harian.

Menurut beliau lagi melalui laman Facebooknya, agenda yang lama tertangguh iaitu untuk memperkenalkan Akta Dana Politik seharusnya diteruskan .

Undang-undang dana politik ini bertujuan menghalang pemberian wang atau dana daripada ahli dan penyokong parti yang mengharapkan sesuatu sebagai balasan yang akhirnya menjurus kepada rasuah.

Berbanding isytihar harta, ia hanyalah mekanisme sokongan untuk memantau pemimpin atau ahli politik agar tidak terlibat dengan salah guna kuasa dan rasuah.

Dewan Rakyat pada Isnin lalu sebulat suara meluluskan usul untuk mewajibkan semua Ahli Parlimen, termasuk pembangkang dan keluarga mereka mengisytiharkan pendapatan dan aset kepada Suruhanjaya Pencegahan Rasuah Malaysia (SPRM).

Usul yang dibentangkan itu terpakai kepada semua Ahli Dewan Rakyat,
suami atau isteri, anak yang berumur 21 tahun ke bawah dan semua
pemegang amanah yang berkaitan.

Pada 27 Jun lalu, Perdana  Menteri, Tun Dr Mahathir Mohamad berkata, usul untuk mewajibkan setiap  wakil rakyat perlu mengisytiharkan harta masing-masing akan dibentangkan  dalam sidang Parlimen.


TIADA UNSUR JENAYAH KES KEMATIAN TIGA BERANAK DI AMPANG – POLIS

KUALA LUMPUR: Hasil siasatan awal polis mendapati kes kematian tiga beranak di sebuah pangsapuri di Kampung Baru Ampang, di sini, pada Khamis lalu, tidak mempunyai sebarang unsur jenayah.

Ketua Polis Selangor, Datuk Hussein Omar Khan, berkata polis juga menemui petunjuk baharu kes itu antaranya sekeping nota bunuh diri yang di dalamnya tertulis senarai nama pemiutang.

Bagaimanapun, beliau berkata polis akan memanggil majikan dan ahli keluarga terdekat mangsa bagi melengkapkan siasatan kes berkenaan.

“Proses bedah siasat telah selesai dilakukan namun punca kematian masih belum diketahui dan polis masih menunggu laporan daripada ujian toksikologi (bagi mengkaji kehadiran ubat atau bahan kimia tertentu dalam badan),” katanya kepada Bernama hari ini.

Dalam kejadian itu, seorang ibu berusia 42 tahun dan dua anaknya, perempuan dan lelaki masing-masing berusia berumur 14 dan 15 tahun ditemukan mati di sebuah bilik di pangsapuri tersebut dan kes itu diklasifikasikan sebagai mati mengejut.–AlHijrah Online


WANITA DIDAKWA BUAT LAPORAN PALSU ANAK DIDERA ALA MILITAN

SHAH ALAM: Seorang suri rumah mengaku tidak bersalah di Mahkamah Majistret di sini hari ini atas pertuduhan membuat laporan polis palsu berhubung sebuah institusi milik badan bukan kerajaan (NGO).

Zuraina Zamri, 45, didakwa membuat laporan palsu dengan memberikan maklumat secara bertulis kepada seorang anggota polis di Balai Polis Taman Sri Muda, Seksyen 25, Petaling pada 12.45 tengah malam, 21 Ogos lepas.

Dia didakwa mengikut Seksyen 182 Kanun Keseksaan yang membawa hukuman penjara maksimum enam bulan atau denda sehingga RM2,000 atau kedua-duanya jika sabit kesalahan.

Timbalan Pendakwa Raya Elyza Amira Habeeb Rahman mencadangkan jaminan RM3,000 dan Zuraina diminta tidak mengeluarkan kenyataan media yang boleh menjejaskan prosiding kes.

Peguam Datuk Wan Azmir Wan Majid yang mewakili Zuraina memohon jumlah itu dikurangkan kerana ini kali pertama anak guamnya didakwa dan susulan daripada itu anaknya yang berusia 20 tahun kini tular di media sosial.

Majistret Mohamad Redza Azhar Rezali membenarkan jaminan RM2,000 dengan seorang penjamin serta tertuduh dilarang mengeluarkan kenyataan media yang boleh mengganggu kes dan sebutan semula kes ditetapkan pada 15 Nov.

Sementara itu, Ketua Polis Daerah Shah Alam ACP Mohd Iqbal Ibrahim menerusi kenyataan hari ini berkata wanita itu yang juga pengadu telah membuat laporan kira-kira 11 malam, 21 Ogos lepas mendakwa anaknya yang merupakan pelatih di sebuah madrasah telah dipukul, ditumbuk dan kepala diketuk oleh warden serta mahu mengeluarkan anaknya dari tempat terbabit.

Mohd Iqbal berkata susulan laporan itu, pihaknya mendapati anaknya dihantar ke pusat itu selama empat bulan bagi menjalani rawatan pemulihan ketagihan dadah.

“Pada 23 Ogos, anak pengadu telah membuat satu laporan polis menyatakan dia tidak dipukul oleh pihak madrasah itu dan selang dua hari kemudian, lelaki berkenaan sekali lagi membuat laporan polis mengatakan dipukul oleh pihak yang sama.

“Pemeriksaan lanjut telah dibuat terhadap mangsa di Hospital Shah Alam mendapati tiada sebarang kecederaan pada mangsa,” katanya.

Mohd Iqbal berkata kes itu disiasat di bawah Seksyen 323 Kanun Keseksaan dan telah dirujuk ke pihak Timbalan Pendakwa Raya dan diputuskan tiada tindakan lanjut (NFA), namun pengadu kes itu dituduh di bawah Seksyen 182 Kanun Keseksaan hari ini.-AlHijrah Online


WANITA TULAR ‘BERINTERAKSI’ DENGAN NABI MUHAMMAD AKAN DIKAUNSELING

KUALA LUMPUR: Wanita yang tular videonya mendakwa berinteraksi dengan Nabi Muhammad SAW di sebuah hotel di Makkah akan dipanggil menjalani sesi kaunseling di pejabat agama negeri yang terlibat.

Menteri di Jabatan Perdana Menteri (Hal Ehwal Agama) Senator Idris Ahmad berkata, sesi kaunseling tersebut bagi membetulkan pemahaman wanita tersebut.

“Jika kita tahu lokasi wanita berkenaan, kita minta pejabat agama negeri terlibat memanggil beliau untuk sesi kaunseling.

“Saya faham dalam keadaan langit terbuka semua orang boleh bercakap. Jika dahulu, penulis kolum akhbar akan disemak oleh editor tetapi sekarang semua boleh jadi wartawan, jurugambar, penerbit dan tukang cetak,” katanya, hari ini.

Idris turut menasihatkan orang ramai untuk mempelajari ilmu agama dengan pihak bertauliah bagi mengelak kekeliruan dan terpesong akidah.

Sebelum ini, tular sebuah video menunjukkan seorang wanita yang mendakwa dirinya telah berinteraksi dengan Nabi Muhammad SAW di sebuah hotel di Makkah.

Dalam video tersebut, wanita itu mendakwa dirinya telah dibuka hijab matanya untuk melihat Nabi Muhammad SAW.

Wanita tersebut memberitahu Nabi Muhammad SAW mendoakan kebaikan buat rakyat Malaysia selain turut menyebut nama isteri nabi, Siti Khadijah dan anak baginda, Fatimah Az-Zahra.–AlHijrah Online


KPM KAJI KEPERLUAN WUJUDKAN PEMBANTU GURU, ATASI BEBAN TUGAS GURU

KUALA LUMPUR: Kementerian Pendidikan (KPM) sedang mengkaji keperluan mewujudkan pembantu guru bagi mengurangkan beban tugasan yang perlu digalas guru ketika ini, Dewan Negara diberitahu hari ini.

Timbalan Menteri berkenaan Lim Hui Ying berkata selain itu KPM juga telah melaksanakan tujuh langkah bagi memastikan isu beban tugas guru dapat ditangani segera bermula sesi persekolahan 2023-2024.

Beliau berkata antara tujuh langkah tersebut iaitu memansuhkan pertandingan, sambutan atau majlis di semua peringkat yang tidak memberi impak besar terhadap pembelajaran murid serta pelaksanaan penilaian kendiri sekolah Standard Kualiti Pendidikan Malaysia tahun 2023 yang melibatkan guru kepada setahun sekali sahaja.

“Menetapkan waktu mengunci masuk rekod kehadiran murid yang lebih fleksibel dalam sistem e-kehadiran sekolah KPM iaitu 12 tengah hari untuk sesi pagi dan 5 petang untuk sesi petang; pelantikan pengawas peperiksaan awam terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan institut pengajian tinggi.

“Mengehadkan penganjuran sambutan Hari Guru Tahunan kepada peringkat kebangsaan dan sekolah sahaja. Selain itu, autonomi guru dalam perancangan pelaksanaan pengajaran dan pembelajaran (PdP) serta pentaksiran bilik darjah diperkukuh dengan menjadikan Dokumen Standard Kurikulum dan Pentaksiran sebagai rujukan,” katanya.

Beliau berkata demikian bagi menjawab soalan Senator Datuk Arman Azha Abu Hanifah mengenai  rangka perancangan kementerian bagi menyelesaikan permasalahan beban kerja guru yang membawa kepada persaraan awal golongan pendididik, pada sesi soal jawab lisan di Dewan Negara hari ini.

Lim turut memaklumkan tindakan guru yang bersara awal akan mengurangkan tenaga guru berpengalaman namun perkara itu tidak dapat dihalang kerana ia merupakan hak setiap guru.

“Kita tidak boleh memaksa untuk mereka terus berkhidmat namun KPM akan cuba sedaya-upaya menggalakKan guru supaya terus mengajar sehingga tibanya waktu mereka untuk bersara wajib pada usia 60 tahun,” katanya. –AlHijrah Online


KEDAI KASUT DALAM PUSAT BELI-BELAH DI SERI KEMBANGAN TERBAKAR

KUALA LUMPUR: Sebuah kedai kasut jenama popular musnah dalam kebakaran di pusat beli-belah di Seri Kembangan, Selangor, pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata pihaknya menerima panggilan berhubung kejadian itu pada 11.39 pagi dan tiba beberapa minit kemudian.

“Kebakaran melibatkan sebuah kedai kasut di tingkat satu di dalam pusat beli-belah itu, yang terbakar 100 peratus.

“Kejadian tidak melibatkan mangsa dan kerja-kerja overhaul sedang dilakukan,” katanya dalam kenyataan hari ini.

Beliau berkata seramai 33 pegawai dan anggota dari Balai Bomba dan Penyelamat Serdang, Bangi, Bandar Tun Hussein Onn dan Kajang terlibat dalam operasi pemadaman itu. –AlHijrah Online


SUAMI ISTERI MAUT, ANAK CEDERA KEMALANGAN DI BALING

ALOR SETAR: Pasangan suami isteri maut manakala anak lelaki mereka yang berusia dua tahun cedera selepas van yang dinaiki mereka terlibat dalam kemalangan di Kilometer 41.02 Jalan Baru Kulim-Baling, dekat Baling, malam tadi.

Ketua Polis Daerah Baling Supt Shamsudin Mamat berkata dalam kejadian kira-kira pukul 10.15 malam itu, Saiful Azmi Mohd Razali, 35, maut di tempat kejadian manakala isterinya Sailulhayati Mat Isa, 36, meninggal dunia ketika menerima rawatan di Unit Kecemasan Hospital Kulim.

Katanya, anak pasangan itu, Amar Rizqi yang duduk di bahagian belakang penumpang mengalami kecederaan di kepala serta kulit tangan kirinya terbakar telah dibawa ke hospital yang sama untuk rawatan lanjut.

“Hasil siasatan mendapati van jenis Nissan yang dinaiki tiga beranak itu dalam perjalanan dari arah Baling menghala ke Kulim sebelum dipercayai hilang kawalan dan melanggar tembok jambatan di bahagian kiri jalan.

“Perlanggaran itu telah menyebabkan van berpusing dan sebuah pacuan empat roda jenis Isuzu dipandu seorang guru lelaki yang berada di belakang van tersebut tidak sempat mengelak lalu melanggar bahagian depan van berkenaan,” katanya dalam kenyataan di sini, hari ini.

Shamsudin berkata kemalangan itu menyebabkan pasangan suami isteri berkenaan meninggal dunia akibat kecederaan parah manakala pemandu pacuan empat roda yang mengalami kecederaan telah dibawa ke Hospital Kulim.

“Mayat pasangan suami isteri yang berada di Unit Forensik Hospital Kulim akan menjalani proses bedah siasat pagi ini dan kes disiasat di bawah Seksyen 41(1) Akta Pengangkutan Jalan 1987,” katanya.–AlHijrah Online


POLIS & ISTERI DIDAKWA EKSPLOITASI AMAH SEHINGGA CEDERA PARAH

KLANG: Sepasang suami isteri mengaku tidak bersalah di Mahkamah Sesyen di sini hari ini atas tuduhan memperdagangkan seorang pembantu rumah warga Indonesia bagi tujuan eksploitasi kerja paksa sehingga menyebabkan kecederaan parah antara Mac dan Ogos tahun ini.

S. Vijiyan Rao, 38, yang merupakan seorang pegawai polis dan isteri K. Rineshini Naidu, 35, seorang peniaga, membuat pengakuan itu di hadapan Hakim Rozianayati Ahmad.

Mereka didakwa dengan niat bersama melakukan perbuatan itu terhadap Zailis, 46, di sebuah rumah di Taman Industri Bolton, Gombak antara Mac dan 30 Ogos lepas.

Suami isteri itu dituduh mengikut Seksyen 13 (a) Akta Anti Pemerdagangan Orang dan Anti Penyeludupan Migran 2007 dan dibaca bersama Seksyen 34 Kanun Keseksaan yang memperuntukkan hukuman penjara seumur hidup atau pemenjaraan tidak kurang dari lima tahun, dan boleh juga dikenakan sebat, jika sabit kesalahan.

Terdahulu Timbalan Pendakwa Raya Nurul’ Ain Abu Bakar memohon mahkamah mengenakan jaminan RM20,000 dan seorang penjamin terhadap kedua-dua tertuduh dengan syarat tambahan mereka perlu menyerahkan pasport kepada mahkamah.

Bagaimanapun pasangan itu yang diwakili peguam A. Narainasami memohon jaminan yang rendah dengan alasan mereka menanggung dua anak yang masih kecil.

Rozianayati kemudian membenarkan mereka diikat jamin masing-masing RM10,000 dengan seorang penjamin dengan syarat tambahan perlu menyerahkan pasport kepada mahkamah.

Mahkamah menetapkan 5 Okt ini untuk sebutan semula kes. –AlHijrah Online


BAPA TIKAM BAYI 18 BULAN DIPENJARA 10 TAHUN

PETALING JAYA: Seorang bapa dijatuhkan hukuman penjara sepuluh tahun atas tuduhan cubaan membunuh dengan menikam perut bayi perempuan kandungnya.

Tertuduh, Muhammad Safwan Shafie, 27, mengaku bersalah atas pertuduhan yang dibacakan oleh Hakim Mohammed Mokhzani Mokhtar di Mahkamah Sesyen Petaling Jaya, siang tadi.

Hukuman penjara bermula dari tarikh tertuduh ditangkap pada 12 Disember lalu, dan tertuduh dihantar ke Penjara Bentong, Pahang selepas selesai prosiding tertuduh.

Pertuduhan dikemukakan mengikut Seksyen 307 Kanun Keseksaan yang memperuntukkan hukuman penjara maksimum 20 tahun jika disabit kesalahan.

Terdahulu, tertuduh yang tidak diwakili peguam memohon hukuman rendah dan ringan dengan alasan insaf atas apa yang telah dilakukan olehnya.

Bagaimanapun, Timbalan Pendakwa Raya Shanur Farahin Shapri memohon mahkamah untuk mengenakan hukuman paling berat memandangkan kesalahan yang dilakukan sangat serius.

Dalam kejadian 12 Disember lalu, seorang bayi perempuan berusia 18 bulan terburai usus akibat ditikam oleh suspek pada 4.20 petang di flat Puchong Permai.

Mangsa yang parah ketika itu dikejarkan ke Hospital Serdang untuk rawatan lanjut.

Sehingga kini, keadaan mangsa dilaporkan stabil dan masih menerima rawatan di Hospital Kuala Lumpur.—AlHijrah Online


GEMPA TURKI: KANAK-KANAK EMPAT TAHUN DITEMUI HIDUP SELEPAS 91 JAM TERPERANGKAP

IZMIR: Tular di seluruh dunia hari ini berikutan penemuan seorang kanak-kanak comel perempuan yang masih hidup, selepas 91 jam terperangkap di bawah runtuhan bangunan akibat gempa bumi kuat di Izmir.

Kanak-kanak berkenaan yang dikenali sebagai Ayda Gezgin, mencuri perhatian selepas rakaman usaha menyelamatnya oleh pasukan keselamatan tular di seluruh dunia.

Ayda ditemui dalam keadaan masih sedar dan tidak menangis, namun matanya melihat keadaan sekeliling, ketika diusung sebelum dibawa ke Hospital Universiti Ege.

Ketika dia ditemui, Ayda berada dalam keadaan ketakutan namun tidak menangis. Sebaik ditemui di bawah runtuhan juga, Ayda dikatakan enggan ditinggalkan bersendirian dan mahu pasukan penyelamat bersamanya sementara menanti bantuan tiba untuk mengeluarkannya.

Sementara itu dalam rakaman video yang penuh dramatik dan menyentuh hati, anggota pasukan keselamatan dilihat bertanyakan apa yang Ayda inginkan ketika itu.

“Apa yang kamu mahu sekarang?”, soal petugas penyelamat.

“Saya mahu makan”, jelas Ayda.

“Kamu mahu makan apa?”, tanya petugas penyelamat lagi.

“Saya mahu bebola daging dan minuman yogurt dengan air,” ujar Ayda.

Difahamkan, petugas penyelamat berkenaan serta-merta berusaha mendapatkan apa yang diingini Ayda.

Ayda adalah individu ke-107 yang berjaya diselamatkan dari bawah runtuhan struktur bangunan selepas gempa bumi 7.0 richter menggegar Izmir, kelmarin.

Penemuan kanak-kanak berkenaan dibuat ketika operasi mencari dan menyelamat dibuat di Bayrakli, barat bandar Izmir.

Sementara itu, sehingga laporan ini ditulis, jumlah korban akibat gempa bumi kuat itu mencecah 105 orang. – AlHijrah Online / Ardi Herman Mohd Mardzi


WANITA PALESTIN MAUT DITEMBAK TENTERA ISRAEL

RAMALLAH: Seorang wanita Palestin maut ditembak tentera Israel di Tebing Barat pada Rabu, lapor Agensi Anadolu, memetik kenyataan Kementerian Kesihatan.

Ghufran Harun Warasneh, ditembak di dada berhampiran kem Al-Aroub, utara Hebron.

Menurut Bulan Sabit Merah Palestin, tentera Israel menghalang pegawai perubatan untuk sampai ke tempat kejadian selama kira-kira 20 minit.

Wanita itu dimasukkan ke hospital Al-Ahly dalam “keadaan kritikal” sebelum menghembuskan nafas terakhirnya.

Tentera Israel bagaimanapun mendakwa wanita itu bersenjatakan pisau dan cuba menyerang seorang anggotanya, menyebabkan tentera bertindak melepaskan tembakan.–AlHijrah Online


Nakbah Palestin: Rantaian perancangan licik Zionis

HARI ini 15 Mei, hari kegembiraan puak Zionis menyambut ulangtahun kemenangan mereka menjarah bumi Palestin sejak 71 tahun lalu, merupakan hari malapetaka rakyat Palestin.

Nakbah yang bermaksud malapetaka atau bencana besar itu sangat tepat
menggambarkan keperitan jiwa dan hidup rakyat Palestin yang makin dihimpit hari
demi hari dengan pelbagai onar Yahudi Zionis sejak tertubuhnya Negara Haram
Israel yang telah diisytiharkan secara rasminya pada 15 Mei 1948.

Mengimbau sejarah, Nakbah Palestin ini merupakan suatu perancangan dan
gerak kerja yang teliti dan licik oleh Yahudi Zionis sejak 50 tahun sebelum
berlakunya Nakbah itu sendiri. Mereka berjuang dengan segenap tenaga dan
fikiransecara bersungguh-sungguh untuk mendapatkan Palestin, dan penat-lelah
mereka berhasil akhirnya apabila rakyat Palestin semakin terusir dari tanahair
sendiri peringkat demi peringkat.

Semuanya bermula dengan sebuah idea penubuhan negara khas Yahudi yang
dipelopori Theodor Herzl, seorang warga Hungary yang merupakan pengasas fahaman
Neo-Zionisme. Idea tersebut telah dibukukan dalam sebuah buku bertajuk Die
Judem Stat (Negara Yahudi) pada tahun 1896.

Bertitik tolak dari idea tersebut, beliau menubuhkan Pertubuhan Zionis
Antarabangsa (WZO) dan membuat persidangan pertama pada 29-31 Ogos 1897 di
Basel, Switzerland. Pada hari kedua persidangan suatu kata putus telah dicapai;
iaitu menubuhkan rumah orang Yahudi di Palestin dengan jaminan undang-undang
awam.

Berbekalkan hasrat itu, beliau tidak berlengah lagi dan menghantar
seorang wakil bernama Lewinsky kepada Sultan Abdul Hamid II pada tahun 1901 untuk
mendesak baginda menjual tanah Palestin. Hasratnya gagal kerana baginda adalah
sultan yang waras dan bijak menjangka helah Herzl.

“Aku tidak akan menjual walau seinci dari tanah ini (Palestin), kerana
tanah ini bukan milikku tetapi milik umat Islam, mereka telah membayar tanah
ini dengan darah mereka, dan kami akan menebus tanah ini dengan darah kami,”
tegas baginda yang sangat amanah pada agama dan negara.

Tidak mudah kalah, setahun kemudian Herzl pergi sendiri menghadap baginda
dengan menawarkan pelbagai imbuhan yang muluk-muluk dan janji manis untuk
mempengaruhi baginda dan menjayakan usahanya, termasuklah merasuah baginda
sultan.

Kebiadaban tindakan itu ditempelak baginda dengan kata-kata “Jika engkau
mahu membeli Palestin, ketahuilah harganya adalah seluruh darah umat Islam.”

Namun Herzl tidak berputus asa. Usaha jahatnya itu diteruskan dengan sejumlah
rundingan dengan pelbagai pihak, antaranya adalah raja German, satu-satunya
rakan pakatan Kerajaan Uthmaniyyah. Selain itu beliau merancang makar dengan menghasut
pemimpin-pemimpin dalaman Uthmaniyyah sehingga berlakunya penggulingan khilafah
secara sempurna pada 1924.

Melalui Deklarasi Balfour 1917 pula, ternyata perancangan licik Herzl
ini berjaya meraih simpati British untuk menyokong penubuhan negara orang Yahudi
di Palestin. Deklarasi yang disiarkan secara umum pada 9 November 1917 dan
menjadi kenyataan rasmi dasar kerajaan British merupakan usaha yang paling
jahat dalam sejarah peradaban dunia kerana dengan jelas ianya mencabuli
perjanjian antarabangsa.

Theodor Herzl juga didokong Yahudi seluruh dunia. Mereka bersatu-padu
dalam mewujudkan negara haram ini secara terancang. Plot bersambung dengan sebuah
‘drama’ tragedi Holocaust, satu peristiwa yang dirancang secara sistematik oleh
Nazi German yang diketuai oleh Hitler dengan kerjasama pemimpin Zionis di
Eropah pada Perang Dunia Kedua.

Pembunuhan Yahudi di Eropah secara beramai-ramai itu adalah bertujuan
untuk mempercepatkan perpindahan Yahudi Eropah bagi mempercepatkan penubuhan
negara haram tersebut. Cita-cita besar mereka mewujudkan Israel Raya ingin
dilaksanakan secepat mungkin.

Sejak tahun 1933 berlakulah penghijrahan beramai-ramai yang sistematik
yang melibatkan ratusan ribu Yahudi Eropah ke Palestin. Kebanjiran mereka mengakibatkan
perubahan demografi tanah Palestin di mana pada asalnya seramai 55,000 orang Yahudi
meningkat mendadak kepada 646,000 orang pada tahun 1948.

Kebanyakan mereka berkhidmat menjadi tentera tentera bawah tanah
seperti Haganah, Irgun dan Stern yang di tugaskan untuk memusnahkan kampung
kampung penduduk asal Palestin bagi memudahkan laluan untuk membina sebuah
Negara Haram Israel.

Anehnya, penubuhan negara haram ini bukan sahaja disokong kerajaan
British, tetapi juga mendapat restu dan PBB. Pada 29 November 1947 sidang pleno
PBB telah mengeluarkan ‘ketetapan 181’ yang mengakibatkan 2/3 tanah negara
Palestin telah dibahagikan kepada pendatang Yahudi manakala bakinya yang hanya
1/3 keluasan tanah pula diberikan kepada penduduk asal Palestin yang sah.

Kesan peristiwa ini menyebabkan penduduk Palestin terus dinafikan hak
untuk bersuara. Liga Negara Arab pula gagal membantu perjuangan rakyat Palestin
bagi mempertahankan hak-hak asasi mereka dalam mempertahankan kedaulatan Negara
Palestin yang telah mereka diami sejak 4,500 tahun lamanya.

Akhirnya pada 14 Mei 1948, idea Herzl ini menjelma realiti. Yahudi
Zionis dengan angkuhnya telah membuat pengumuman penubuhan negara Israel dan
secara rasminya pada 15 Mei 1948, negara haram Israel telah diisytiharkan.
British telah mengundurkan tenteranya dari Palestin selepas pengisytiharan itu
berlaku.

Pasukan tentera pengganas Yahudi Zionis pun mula bertindak kejam mengusir
lebih daripada 60% rakyat Palestin iaitu lebih kurang 800,000 ke luar negara
manakala 30,000 yang lain telah diusir ke daerah-daerah yang ditakluki mereka.

Dalam masa 50 tahun, idea Herzl berjaya menukar hidup aman dan selesa
rakyat Palestin di tanah air sendiri yang subur kepada sebuah kehidupan ngeri.
Status pelarian bertukar kepada sebahagian rakyat Palestin yang sehingga kini
terpaksa bergantung bantuan kemanusiaan daripada negara-negara jiran.

Selama 71 tahun hidup dalam penderitaan, jumlah warga emas yang sempat
menyaksikan perancangan licik penubuhan negara haram itu semakin berkurang
tahun demi tahun.

Bagi yang masih panjang umurnya, mereka saban tahun dihimpit sebak dan
duka atas sambutan ulangtahun malapetaka terancang itu oleh Yahudi Zionis yang
terus berpesta menyanjung idea pelopor negara haram mereka.

Sebagaimana tulisan Ahmed Abu Artema, wartawan Palestin dan juga
aktivis keamanan, kunci rumah generasi lama yang diusir rejim Zionis diserahkan
turun-temurun kepada generasi muda. Ia bukti bahawa niat perjuangan mereka
menuntut kembali tanah tumpah darah mereka tidak pernah pudar dari jiwa mereka.

Mereka terus bermati-matian mempertahankan baki tanah Palestin yang
belum berjaya dijarah. Kata-kata semangat daripada Sultan Abdul Hamid II terus
bergema dalam jiwa mereka, menjadi nadi untuk berjihad melawan petualang agama
di tanah air tercinta.

Kita tidak pasti, pada generasi manakah kunci ini boleh digunakan untuk membuka semula pintu rumah masing-masing. Namun yang pasti, suatu hari nanti Yahudi Zionis ini akan huru-hara menyembunyikan diri di celah-celah pohon Gharqad setelah semua batu bersuara menghalau mereka.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


AHLI POLITIK PERLU BERSAMA PULIHKAN MALAYSIA – ISMAIL SABRI

PUTRAJAYA: Perdana Menteri, Datuk Seri Ismail Sabri Yaakob menyeru semua ahli Dewan Rakyat sama ada blok kerajaan atau pembangkang agar menggembleng tenaga untuk memulihkan semula keadaan negara.

Ismail Sabri dalam ucapan sulungnya berkata, kesemua ahli politik harus berfikiran terbuka dan berlapang dada menerima, mencungkil persamaan dengan tidak lagi menggali perbezaan.

“Kita perlu bersepakat untuk menyelamatkan keluarga kita, iaitu Keluarga Malaysia.

“Frasa ini sifatnya lebih inklusif. Ia merentasi sempadan agama, bangsa, dan kaum. Di mana, kita menyedari kewujudan sesebuah keluarga yang berkahwin dengan pelbagai bangsa dan agama, tetapi nilai kekeluargaan telah mengikat mereka semua.

“Konsep Keluarga Malaysia diambil kerana bagi saya keutuhan negara terikat dengan nilai-nilai didikan sempurna dalam sesebuah keluarga,” katanya hari ini.

Ismail Sabri turut menawarkan ruang kepada kepimpinan pembangkang bagi menganggotai Majlis Pemulihan Negara (MPN) dan Jawatankuas Khas Menangani COVID-19.

Jelasnya, kestabilan politik perlu segera dicapai menerusi kebersamaan termasuklah mewujudkan kerjasama rentas parti.—AlHijrah Online


DUA LELAKI MAUT DILANGGAR LORI DI BAHU JALAN

SHAH ALAM: Dua lelaki maut termasuk seorang penyelia Kementerian Kesihatan yang bertugas di Seremban, Negeri Sembilan selepas dilanggar sebuah lori dalam kemalangan di Kilometer 11.5 Jalan Kuala Selangor-Kuala Lumpur sekitar 4 petang semalam.

Ketua Polis Daerah Kuala Selangor Supt Ramli Kasa berkata siasatan awal mendapati kemalangan dipercayai berlaku apabila pemandu lori yang menghala ke Kuala Lumpur itu melihat orang ramai termasuk dua mangsa tersebut berada di bahu jalan kerana terdapat sebuah kereta pancit.

“Susulan itu pemandu lori berkenaan telah cuba mengelak daripada melanggar mereka dengan melorongkan lorinya ke lorong kanan jalan namun dalam keadaan titik buta, dia tidak menyedari sebuah kereta Mercedez datang dari arah belakang.

“Seterusnya pemandu lori itu cuba untuk mengelak kereta tersebut lalu melanggar kedua-dua mangsa yang berada di bahu jalan itu. Akibat daripada perlanggaran itu, mangsa yang berusia 55 dan 40 tahun berkenaan mengalami kecederaan parah dan disahkan meninggal dunia di tempat kejadian,” katanya dalam kenyataan hari ini.

Ramli berkata kedua-dua mangsa telah dibawa ke Hospital Tanjung Karang untuk bedah siasat dan siasatan dijalankan mengikut Seksyen 41(1) Akta Pengangkutan Jalan 1987.  –AlHijrah Online


PROGRAM TABIKA PRA TAHFIZ DI 10,843 TABIKA KEMAS – AHMAD ZAHID

KUALA LUMPUR: Kementerian Kemajuan Desa dan Wilayah akan melaksanakan Program Tabika Pra Tahfiz di 10,843 Tabika Jabatan Kemajuan Masyarakat (KEMAS) bagi memperkasa pendidikan al-Quran kepada kanak-kanak.

Menterinya Datuk Seri Dr Ahmad Zahid Hamidi berkata kurikulum sedia ada di tabika berkenaan akan diperkukuh dan dimasukkan dengan program baharu itu agar ilmu akidah, ibadah, solat dan keagamaan dapat diterapkan sejak di peringkat tabika lagi.

“Dua hari yang lalu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat menyaksikan Majlis Menandatangani Memorandum Perjanjian (MoA) antara KEMAS dan Yayasan Pahang.

“Yayasan Pahang telah melaksanakan program yang sama di 21 Tabika Yayasan Pahang di negeri itu bersama Yayasan PINTA (gabungan Persatuan Institusi Tahfiz al-Quran Kebangsaan) yang menaungi maahad tahfiz di seluruh negara dan Universiti Pendidikan Sultan Idris (UPSI) bagi penyediaan pedagogi atau kaedah pengajaran kepada guru KEMAS,” kata Ahmad Zahid yang juga Timbalan Perdana Menteri.

Beliau berkata demikian ketika menggulung perbahasan Rang Undang-Undang Perbekalan 2024 peringkat jawatankuasa bagi kementerian itu di Dewan Rakyat, hari ini.

Program itu juga menjadi antara Hala Tuju Strategik (HATS) kementerian dalam Membangun Modal Insan Desa Secara Komprehensif bagi memperkasakan pendidikan Al-Quran kepada kanak-kanak.

Selain itu ia juga bertujuan melahirkan huffaz (hafiz & hafizah) yang mahir dalam pembacaan, pengajian ilmu al-Quran dan pengajian Islam bagi memelihara kesucian al-Quran.

Menerusi Belanjawan 2024 yang dibentangkan Perdana Menteri Datuk Seri Anwar Ibrahim pada 13 Okt lepas, Kerajaan Perpaduan memperuntukan RM20 juta bagi melaksanakan Program Pra Tahfiz KEMAS. –AlHijrah Online


KONSEP PAYUNG RAHMAH TERUS DIPERKUKUH, PERJUANGAN SALAHUDDIN PEMBAKAR SEMANGAT – PM

KUALA LUMPUR: Konsep Payung Rahmah akan terus diperkukuh bagi menangani cabaran kos sara hidup, kata Perdana Menteri Datuk Seri Anwar Ibrahim.

Beliau berkata inisiatif cetusan idea Menteri Perdagangan Dalam Negeri dan Kos Sara Hidup Allahyarham Datuk Seri Salahuddin Ayub itu akan menjadi pembakar semangat kepada Kerajaan Perpaduan untuk melakukan yang terbaik demi negara.

“Semua yang mengenali beliau amat terkesan sekali dengan pemergian tokoh hebat ini. Kerja keras dan kesungguhan beliau dalam menangani beban sara hidup rakyat akan menjadi pembakar semangat untuk kita semua melakukan yang terbaik untuk Malaysia tercinta,” kata beliau.

Anwar yang juga Menteri Kewangan berkata demikian ketika berucap pada Majlis Peluncuran Ekonomi MADANI: Memperkasa Rakyat di sini hari ini.

Turut hadir Timbalan Perdana Menteri Datuk Seri Dr Ahmad Zahid Hamidi dan antara jemaah menteri yang hadir ialah Menteri Komunikasi dan Digital Fahmi Fadzil serta Menteri Pengangkutan Anthony Loke dan Ketua Setiausaha Negara Tan Sri Mohd Zuki Ali.

Anwar berkata konsep Payung Rahmah adalah antara inisiatif sasaran jangka pendek dalam Ekonomi MADANI, telah digerakkan bagi menangani isu-isu segera yang mengesankan rakyat.

Salahuddin, 61, meninggal dunia di Hospital Sultanah Bahiyah di Alor Setar, Kedah pada Ahad lepas selepas ditidurkan susulan pembedahan akibat pendarahan otak.

Selama hayatnya, Salahuddin amat komited dalam memperjuangkan nasib rakyat terutama berkaitan kos sara hidup.–AlHijrah Online


Kakak terkorban selamatkan adik

IDLIB, SYRIA – Seorang kanak-kanak berusia lima tahun terkorban sewaktu dalam cubaan menyelamatkan adiknya berusia tujuh bulan daripada terjatuh dari runtuhan rumah didiami mereka di Idlib, Rabu lalu.

Kejadian berlaku di kawasan Ariha sejurus selepas serangan udara yang
dilancarkan rejim Bashar al-Assad.

Dalam rakaman video dan gambar yang tular di media sosial, Riham
kelihatan menggenggam baju adiknya Tuqa yang tergantung di runtuhan rumah
mereka.

Malangnya kedua-dua kanak-kanak itu terjatuh apabila rumah mereka di
tingkat dua akhirnya runtuh dan mengakibatkan Riham terbunuh.

Selain Riham dan Tuqa, seorang lagi kakak mereka, Rawan turut berada di
bawah runtuhan itu tetapi dilaporkan terselamat dan berada dalam keadaan
kritikal.

Bapa kanak-kanak itu, Amjad Abdullah yang turut berada di tempat
kejadian cuba menyelamatkan kedua-dua anaknya apabila bangunan rumah mereka
runtuh dan menghempap Riham dan adiknya. Tuqa kini dalam keadaan kritikal di
Unit Rawatan Rapi di Hospital Idlib.

Selain Riham, ibunya turut terkorban dalam serangan berkenaan.

Sepanjang minggu yang lalu, 100 orang awam terkorban akibat serangan
tidak berperikemanusiaan tentera rejim Bashar.


Filipina: Letupan dalam masjid ragut dua nyawa

MANILA, 30 Januari –
Sekurang-kurangnya dua orang maut manakala empat lagi cedera apabila sebutir
bom tangan meletup dalam sebuah masjid di bandar Zamboanga yang terletak di
selatan Filipina, awal hari ini.

Menurut jurucakap tentera
serantau, Leftenan Kolonel Gerry Besana, sebutir bom tangan dilemparkan ke
dalam sebuah masjid, membunuh dua mangsa dan mencederakan empat yang lain.

Besana menambah, insiden berlaku
ketika kesemua mangsa sedang tidur dalam masjid berkenaan.

Sinar Harian memetik laporan agensi AFP mengatakan insiden terbaharu itu berlaku selepas letupan bom berkembar di Gereja Our Lady of Mount Carmel di Pulau Jolo yang terletak wilayah Sulu.

Letupan Ahad lalu, yang didalangi
militan Daesh itu mengorbankan 20 nyawa dan mencederakan 81 yang lain.

Masih terlalu awal untuk
memutuskan jika insiden ke atas masjid itu adalah perbuatan balas dendam
susulan kejadian di gereja Katolik terbabit.


LELAKI ORANG ASLI DITEMUKAN LEMAS

TAPAH: Seorang lelaki Orang Asli ditemukan lemas tersangkut pada akar pokok semasa mandi di Sungai Ulu Menderang, Sungkai dekat sini malam tadi.

Ketua Polis Daerah Tapah, Supt Wan Azharuddin Wan Ismail berkata pihaknya menerima panggilan mengenai kejadian itu pada pukul 10 malam.

Beliau berkata, mangsa Ayunie Nasir, 24, yang mencari hasil hutan sebagai sumber pendapatan dipercayai mandi seorang diri di sungai berkenaan yang terletak kira-kira 500 meter dari rumah mangsa.

“Mangsa memberitahu kepada ibunya untuk keluar mandi di sungai berkenaan kira-kira pukul 8 malam. Mangsa keluar seorang diri dalam keadaan hujan lebat hanya memakai kain serta membawa lampu suluh.

“Kira-kira sejam kemudian, ibunya keluar mencari mangsa kerana mangsa masih belum pulang ke rumah. Ibunya meminta bantuan penduduk kampung untuk mencari mangsa di tempat kebiasaan mangsa mandi,” katanya dalam satu kenyataan hari ini.

Beliau berkata mayat mangsa telah ditemukan tersangkut pada akar pokok kira-kira 800 meter dari lokasi kejadian dan hasil pemeriksaan pada fizikal luaran mangsa mendapati tiada kesan luka atau cedera yang boleh dikaitkan dengan unsur jenayah.

Wan Azharuddin berkata mayat mangsa dibawa ke Hospital Tapah utuk bedah siasat selepas selesai menjalani ujian COVID-19 bagi mengetahui punca kematian. –AlHijrah Online


LELAKI CEDERA DITOREH PISAU KERANA MENGADU KE SPRM

KUALA LUMPUR: Seorang lelaki tempatan ditahan polis tengah malam tadi selepas dipercayai mencederakan individu yang membuat aduan kepada Suruhanjaya Pencegahan Rasuah Malaysia (SPRM) ke atasnya.

Ketua Polis Daerah Sentul ACP Beh Eng Lai berkata mangsa, lelaki warga tempatan berusia 42 tahun luka di pergelangan tangan kiri dengan kedalaman tiga sentimeter selepas ditoreh pisau oleh suspek yang dikenalinya, pada 4 petang semalam di Jalan Ipoh, di sini.

Beliau berkata hasil siasatan mendapati berlaku perselisihan faham antara mangsa dan suspek berusia 36 tahun yang tidak berpuas hati dengan aduan dibuat mangsa berhubung kesalahan penyelewengan wang kepada SPRM terhadapnya.

“Sewaktu pertelingkahan, lelaki itu bertindak menoreh tangan kiri mangsa dengan sebilah pisau. Mangsa dihantar ke Hospital Kuala Lumpur bagi mendapatkan rawatan dan perlu menjalani pembedahan,” katanya dalam kenyataan hari ini.

Beh berkata lelaki itu berjaya ditahan tiga jam selepas pihaknya menerima laporan berhubung insiden itu pada 9.17 malam semalam.

“Suspek mempunyai tiga rekod pelbagai kesalahan jenayah lampau dan kes ini disiasat di bawah Seksyen 324 Kanun Keseksaan (menyebabkan cedera menggunakan senjata atau benda merbahaya). Dia akan dibawa ke mahkamah untuk permohonan reman bagi membantu siasatan,” katanya.

Beh meminta orang ramai yang mempunyai maklumat berhubung kejadian itu menghubungi Bilik Gerakan Ibu Pejabat Polis Daerah Sentul di talian 03-40482222. –AlHijrah Online


ARAB SAUDI IKTIRAF TH PEMBIMBING HAJI TERBAIK DUNIA ISLAM

KUALA LUMPUR: Lembaga Tabung Haji (TH) berjaya merangkul Anugerah Labaittom daripada kerajaan Arab Saudi bagi kategori Perkhidmatan Bimbingan Haji Terbaik Dunia Islam (Best Awareness Program in the Islamic World) pada Persidangan Perkhidmatan Haji dan Umrah 2023 di Jeddah, Arab Saudi.

Anugerah itu disampaikan Menteri Haji dan Umrah Arab Saudi Dr Tawfiq Fawzan Al-Rabiah kepada Menteri di Jabatan Perdana Menteri (Hal Ehwal Agama), Dato’ Setia Dr. Mohd Na’im Haji Mokhtar.

Menurut Dato’ Setia Dr. Mohd Na’im, Anugerah ini merupakan hadiah bermakna buat TH lebih-lebih lagi tahun ini merupakan ulangtahun TH yang ke-60.

“Anugerah ini juga merupakan pengiktirafan buat negara kerana berjaya melahirkan sebuah institusi unik yang kini menjadi contoh kepada negara Islam yang lain,” katanya.

Setiap tahun, TH menganjurkan kursus-kursus haji di tanah air secara fizikal dan dalam talian dengan penglibatan  lebih 500 Pengkursus Haji Tanah Air (PEKTA) dan Pembimbing Ibadat Haji Tanah Suci (PIHTAS) untuk membantu para jemaah.

“Malaysia telah mendapat pengiktirafan antarabangsa atas usaha memberi bimbingan ibadat haji dan program kesedaran dalam aspek menjaga kesihatan kendiri, peradaban serta kepentingan kebersihan persekitaran,” katanya.

Antara kursus-kursus yang dianjurkan oleh TH adalah kursus asas haji, kursus intensif haji, kursus perdana haji dan kursus khas haji selain Muzakarah Haji yang diadakan setiap tahun bagi meningkatkan lagi keberkesanan bimbingan haji termasuk menambahbaik modul kursus haji.

Persidangan Perkhidmatan Haji dan Umrah 2023 yang berlangsung 9 hingga 12 Januari 2023 disertai 56 buah negara termasuk Malaysia yang diwakili oleh TH.

Turut hadir semasa penyampaian anugerah tersebut adalah Pengerusi TH, Tan Sri Azman Haji Mokhtar, Pengarah Urusan Kumpulan dan Ketua Pegawai Eksekutif TH , Dato’ Sri Amrin Awaluddin, Pengarah Eksekutif Haji, Dato’ Sri Syed Saleh Syed Abdul Rahman serta pegawai TH di Arab Saudi. —AlHijrah Online


117 KES BAHARU COVID-19, 790 KES DI SELURUH MALAYSIA – KKM

KUALA LUMPUR: Setakat jam 12 tengah hari tadi, 117 kes baharu COVID-19 direkodkan menjadikan keseluruhan 790 kes di negara ini, kata Kementerian Kesihatan Malaysia (KKM).

KKM berkata berdasarkan siasatan awal, 80 kes daripada 117 kes baharu direkodkan itu berkaitan dengan kluster perhimpunan tabligh di Masjid Jamek Seri Petaling.

“Sehingga kini, seramai 15 kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan,” kata KKM dalam kenyataan di sini hari ini.

KKM berkata terdapat 11 kes yang telah pulih dan dibenarkan discaj hari ini, menjadikan jumlah kumulatif kes pulih sepenuhnya dari COVID-19 sebanyak 60 kes.

Kenyataan itu berkata berikutan pengumuman Perintah Kawalan Pergerakan dibuat Perdana Menteri pada 16 Mac 2020, satu warta telah dikeluarkan [P.U.(A) 87 bertarikh 17 Mac 2020] memaklumkan semua negeri dan Wilayah Persekutuan di Malaysia diwartakan sebagai kawasan tempatan jangkitan.

Katanya, ia selaras dengan peruntukan Seksyen 11 Akta Pencegahan dan Kawalan Penyakit Berjangkit 1988 (Akta 342).

Sehubungan itu, Peraturan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2020 digubal dan diwartakan.

KKM berkata peraturan itu menjelaskan perkara-perkara perlu diambil perhatian dan tindakan oleh orang awam berkaitan Perintah Kawalan Pergerakan bagi mengekang penularan COVID-19.

“Individu melanggar mana-mana peruntukan di bawah Peraturan-peraturan tersebut adalah melakukan satu kesalahan, apabila disabitkan, didenda tidak melebihi RM1,000 ATAU dipenjarakan selama tempoh tidak melebihi enam (6) bulan ATAU kedua-duanya,” kata KKM menjelaskan perkara itu dinyatakan di bawah Seksyen 7 (1) di bawah Peraturan-Peraturan yang sama.

Orang ramai boleh menghubungi Crisis Preparedness and Response Centre (CPRC) KKM, sama ada melalui talian 03-8881 0200, 03-8881 0600, 03-88810700 atau e-mel: cprc@moh.gov.my untuk sebarang pertanyaan. — AlHijrah Online


JENTERA SAWA TERGELINCIR, HEMPAP DUA LELAKI BANGLADESH DI TAPAK KUARI

IPOH: Siasatan awal pihak polis mendapati jentera sawa tergelincir punca kemalangan hingga menyebabkan dua lelaki Bangladesh maut di sebuah tapak kuari di Simpang Pulai di sini malam tadi.

Ketua Polis Daerah Ipoh ACP Yahaya Hassan berkata jentera milik pihak kuari itu tergelincir lalu terbalik dan menghempap kedua-dua mangsa hingga menyebabkan mereka meninggal dunia serta-merta di tempat kejadian.

“Pihak polis, Jabatan Bomba dan Penyelamat (JBPM) serta ambulans telah sampai di tempat kejadian dan mengesahkan kedua-dua mangsa meninggal dunia.”

“Pihak JBPM dengan dibantu mesin pengorek pihak kuari telah berjaya membawa keluar mayat kedua-dua mangsa dalam keadaan tersepit di jentera sawa,” katanya dalam kenyataan di sini hari ini.

Beliau berkata mangsa kedua ditemukan berada di kokpit dan dipercayai memandu jentera sawa tersebut manakala mangsa pertama ditemukan tersepit di bingkai kokpit.

Menurut Yahaya butiran mangsa pertama berusia 25 tahun dapat dikenal pasti kerana memiliki kad pekerja dan pasport namun identiti mangsa kedua tidak dapat dikenal pasti yang pihak kuari mendakwa mangsa kedua itu bukan pekerjanya.

Katanya siasatan setakat ini mendapati tiada unsur jenayah dalam kejadian itu dan kes diklasifikasikan sebagai mati mengejut.

“Bedah siasat akan dijalankan di Hospital Raja Permaisuri Bainun dan siasatan diteruskan untuk mengenal pasti punca kejadian dan identiti mangsa kedua,” katanya.

Pada kira-kira 8.17 malam tadi, JBPM menerima panggilan mengenai kejadian itu lalu menghantar pasukan untuk mengeluarkan mangsa yang terperangkap menggunakan peralatan khas dan bantuan jengkaut pihak kilang berkenaan.—AlHijrah Online


IBU TUNGGAL LUMPUH SEPARUH BADAN JAGA ANAK OKU

KUANTAN: Dua beranak terpaksa menyambut Ramadan dalam keadaan serba kekurangan serta bergantung harap kepada ihsan orang ramai untuk menyara kehidupan.

Ibu tunggal, Norhayati Mustafa, 62, yang menjaga anak berstatus orang kurang upaya Ahmad Khairul Ahmad, 35, ada menerima wang zakat daripada Majlis Ugama Islam Dan Adat Resam Melayu Pahang (MUIP) sebanyak RM200 sebulan namun wang terbabit perlu digunakan untuk membayar sewa rumah.

Norhayati berkata, sejak kemalangan yang menimpanya pada 2014, dia sudah tidak mampu bekerja untuk menyara kehidupan mereka berdua.

“Pada tahun 2014, makcik telah terjatuh sehingga menyebabkan pendarahan dalam otak. Selepas daripada pembedahan makcik mengalami lumpuh sebelah badan, buta sebelah mata dan telinga pekak sebelah. Anak makcik pula mengalami kencing manis daripada kecil sehingga terpaksa potong kaki disebabkan jangkitan kuman.”

“Makcik semakin buntu memikirkan nasib kami yang hanya bergantung kepada zakat asnaf sahaja. Kadang kala makcik hanya mengharapkan daripada simpati orang ramai yang datang untuk bersedekah seperti makanan dan wang ringgit,” katanya.

Menurut Norhayati, anaknya baru sahaja menerima kad OKU daripada Jabatan Kebajikan Masyarakat (JKM) pada awal Mac lalu dan masih menunggu kelulusan bantuan bulanan daripada pihak berkenaan.

Sementara itu Norhayati berkata, sudah beberapa tahun dia tidak menikmati kemeriahan hari raya kerana tiada sebarang persiapan dibuat termasuk tahun ini.

“Disebabkan hidup kami yang serba kekurangan, makcik tiada keinginan untuk melakukan persiapan hari raya, sedangkan puasa pun bergantung kepada makanan yang sedia ada sahaja.” katanya.

Orang ramai yang ingin membantu boleh menghubungi Norhayati Mustafa di talian 011-25714064 atau menyumbang ke akaun Maybank 156012347585. – AlHijrah Online


JUMLAH JEMAAH DITINGKATKAN SEPARUH KAPASITI MASJID DAN SURAU DI LABUAN

KUALA LUMPUR: Jabatan Agama Islam Wilayah Persekutuan (JAWI) membuat ketetapan baharu berhubung had jemaah solat Jumaat, solat fardu dan aktiviti keagamaan di masjid dan surau di Labuan yang kini di bawah Pelan Pemulihan Negara Fasa 3.

Pengarah JAWI, Datuk Mohd Ajib Ismail berkata ketetapan baharu itu akan berkuat kuasa 20 Ogos 2021.

“Bilangan jemaah bagi solat Jumaat di semua Masjid Zon, Masjid Kariah, surau Jumaat, dan Surau Diberi Kebenaran Khas untuk diri Jumaat dibenarkan separuh kapasiti sebenar, manakala bilangan jemaah bagi solat fardu dibenarkan separuh kapasiti dewan solat utama.

“Kuliah dan tazkirah dibenarkan dengan kehadiran separuh kapasiti dewan solat utama dengan penjarakan fizikal 1.5 meter,” katanya dalam kenyataan hari ini.

Sementara itu JAWI menetapkan bilangan had jemaah solat Jumaat, solat fardu dan aktiviti keagamaan di masjid dan surau di kawasan Pelan Pemulihan Negara Fasa 1 iaitu di Kuala Lumpur dan Putrajaya adalah kekal sebagaimana ketetapan sebelum ini.

Bagaimanapun tazkirah sebelum solat Jumaat dibenarkan tidak melebihi 30 minit.

“Semua ketetapan tersebut adalah tertakluk kepada Prosedur Operasi Standard (SOP) yang telah ditetapkan dengan memberikan keutamaan kepada jemaah yang telah menerima vaksin lengkap.

“Semoga umat Islam khususnya di Wilayah-Wilayah Persekutuan terus mematuhi SOP yang telah ditetapkan serta bermunajat dan berdoa agar penularan wabak COVID-19 segera berakhir,” kata Mohd Ajib. – AlHijrah Online


Perjanjian ECRL kurangkan komitmen kewangan negara: Dr Mahathir

PUTRAJAYA – Komitmen kewangan Malaysia membabitkan jumlah kemudahan pinjaman Projek Laluan Rel Pantai Timur (ECRL), akan berkurangan secara ketara susulan pemeteraian Perjanjian Tambahan (SA) berkaitan, kata Tun Dr Mahathir Mohamad.

Jelas Perdana Menteri, kadar faedah pinjaman itu juga akan berkurangan berikutan angka kos pembinaan yang kini berjumlah RM44 bilion iaitu pengurangan RM21.5 bilion daripada kos awal sebanyak RM65.5 bilion.

“ECRL (kini) akan menelan kos RM68.7 juta bagi setiap kilometer berbanding RM95.5 juta setiap kilometer di bawah perjanjian asal. Menerusi penambahbaikan kos ECRL pada RM44 bilion, jumlah pinjaman  dari China-EXIM Bank juga akan berkurangan secara ketara.

“Jumlah sebenar yang dikurangkan itu masih lagi dibincangkan dengan  pihak China-EXIM Bank. Kita menjangkakan (perbincangan itu) akan membawa kepada penyusutan beban kewangan bagi pihak kerajaan dari segi pembayaran semula pinjaman prinsipal, jumlah kadar faedah kos serta  bayaran fi lain,” kata beliau pada sidang media mengenai projek ECRL itu  di sini, hari ini.

Pada 12 April lepas, Malaysia Rail Link Sdn
Bhd (MRL) dengan China Communications Construction Company Ltd (CCCC)
memeterai SA yang membolehkan projek ECRL yang ditangguhkan, disambung
semula.

ECRL yang diluluskan oleh kerajaan Barisan Nasional sebelum ini, ditangguhkan pada tahun lepas oleh kerajaan Pakatan Harapan berikutan membabitkan kos yang terlalu tinggi.

Mengulas selanjutnya, Perdana Menteri berkata, mengikut perjanjian asal projek itu menelan kos kira-kira RM66.7 bilion.

Malah, kata Dr Mahathir, jumlah pinjaman daripada China-EXIM Bank yang  merupakan 85 peratus daripada kos projek itu sepatutnya mencecah RM56.7  bilion.

“Di bawah kerajaan sebelum ini, jumlah semasa yang ditandatangani
dengan China-EXIM Bank adalah RM39.1 bilion hanya untuk Fasa 1 sahaja.

“Mujurlah baki RM17.6 bilion bagi Fasa 2 dan sambungan jajaran ke utara, belum sempat ditandatangani,” kata beliau.

Sementara  itu, Ketua Pegawai Eksekutif MRL, Datuk Seri Darwis Abdul Razak berkata  rundingan mengenai kadar faedah dengan pihak China-EXIM Bank masih dijalankan.

Pada masa ini, katanya, 85 peratus daripada projek ECRL itu akan dibiayai menerusi pinjaman mudah China-EXIM Bank berkadar faedah 3.25 peratus dengan bakinya menerusi pembiayaan tempatan.

“Kita masih membincangkan terma lainnya, seperti tempoh moratorium terbabit. Ini berikutan (tarikh siap) pembinaan telah berganjak dari 2024 kepada 2026 dan ini sudah pasti ini turut melibatkan pemberian tempoh  moratorium.

“Adalah diharapkan pihak China-EXIM akan ke sini pada  minggu depan bagi membincangkan perkara (kadar faedah itu),” katanya. –  SINAR HARIAN


IBU NAGAENTHRAN RAYU SELAMATKAN ANAKNYA DARIPADA TALI GANTUNG

SINGAPURA: “Nagaenthran. Selamatkan dia. Baru hati senang. Minta maaf dia sudah salah. Semua orang tolong.”

Itulah kata-kata daripada seorang ibu Panchalai Supermaniam yang merayu agar anaknya warga Malaysia Nagaenthran K. Dharmalingam diselamatkan daripada hukuman gantung di Singapura pada minggu depan.

Video pendek oleh pertubuhan hak asasi manusia, Reprieve, itu telah disiarkan oleh peguam Singapura M Ravi di hantaran Facebooknya.

“Baru sahaja menerima berita yang menyayat hati bahawa Nagaentran akan dihukum gantung pada Rabu depan,” katanya dalam satu lagi catatan sebelum ini.

Mahkamah Rayuan Singapura pada 29 Mac telah menolak permohonan terakhir Nagaenthran terhadap pelaksanaan hukuman.

Ravi telah memberikan bantuan teknikal kepada peguam Nagaentran, Violet Netto.

Nagaenthran berasal dari Perak, dijatuhi hukuman mati oleh Mahkamah Tinggi Singapura pada 2010 atas kesalahan menyeludup 42.72 gram dadah jenis diamorphine.

Peguam Nagaenthran mendakwa anak guamnya kurang upaya daripada segi intelek.

Nagaenthran, dijadualkan menjalani hukuman itu pada 10 Nov 2021, tetapi mendapat perintah penangguhan sementara pada 9 Nov selepas mahkamah dimaklumkan dia didapati positif COVID-19 ketika hadir mengemukakan rayuan terakhirnya.–AlHijrah Online


LEBIH 2.5 JUTA RAKYAT TELAH TERIMA VAKSIN COVID-19

KUALA LUMPUR: Menteri Kesihatan, Datuk Seri Dr Adham Baba memaklumkan sebanyak 2,583,048 dos vaksin COVID-19 telah diberikan setakat semalam, 25 Mei.

Menerusi ciapan di Twitter beliau, seramai 1,647,183 orang telah menerima suntikan pertama termasuk 935,865 orang yang selesai menerima suntikan kedua vaksin menerusi Program Imunisasi COVID-19 Kebangsaan (PICK) yang dilancarkan sejak 24 Februari lalu.

Sementara itu, permohonan fasa kedua bagi penerimaan suntikan vaksin COVID-19 AstraZeneca yang dibuka pada jam 12 tengah hari, 26 Mei, telah pun ditutup.

Sejumlah satu juta dos vaksin AstraZeneca ditawarkan untuk permohonan fasa kedua. — AlHijrah Online


ANGGOTA POLIS TRAFIK CEDERA MOTOSIKAL BERLANGGAR DENGAN KERETA

SHAH ALAM: Seorang anggota polis trafik cedera selepas motosikal ditunggangnya berlanggar dengan sebuah kereta Proton X70 di KM8.9 Lebuhraya Persekutuan arah Shah Alam-Klang di sini hari ini.

Ketua Polis Daerah Shah Alam ACP Mohd Iqbal Ibrahim berkata kemalangan kira-kira 12.45 tengah hari itu berlaku ketika Sarjan Abdul Jalil Md Said, 35, yang melakukan rondaan Op Selamat sedang berada di lorong kiri jalan.

“Tiba-tiba kereta Proton X70 dari laluan sama masuk ke susur kiri secara mengejut untuk menuju ke stesen minyak yang menyebabkan mangsa tidak sempat mengelak lalu berlanggar dengan kenderaan utiliti sukan (SUV) itu,” katanya dalam kenyataan.

Beliau berkata Abdul Jalil yang cedera di bahagian muka dan tangan akibat terjatuh di atas jalan kemudian dibawa ke Hospital Shah Alam untuk rawatan.

Katanya pemandu Proton X70 iaitu lelaki berusia 42 tahun tidak cedera dan keretanya hanya rosak di pintu kiri.

Menurut Mohd Iqbal, lelaki itu diarah membuat laporan kejadian di Ibu Pejabat Polis Daerah (IPD) Shah Alam di sini bagi siasatan lanjut dijalankan mengikut Seksyen 43 Akta Pengangkutan Jalan 1987.

Beliau meminta orang ramai yang mempunyai maklumat kemalanngan itu supaya menghubungi Pegawai Penyiasat Bahagian Siasatan dan Penguatkuasaan Trafik IPD Shah Alam, Inspektor Muhammad Hanif Sukri di talian 014-8066 744 untuk membantu siasatan. — AlHijrah Online


LANGKAH BERJAGA-JAGA KETIKA RAKYAT MALAYSIA TIBA DARI WUHAN

SEPANG: Pihak berkuasa Malaysia mengambil semua langkah berjaga-jaga apabila sekumpulan rakyat Malaysia yang dibawa dari Wuhan, China, yang dilanda wabak 2019 Novel Koronavirus, tiba di Lapangan Terbang Antarabangsa KL (KLIA) bersama-sama pasangan masing-masing dan anak mereka, yang sesetengahnya bukan rakyat Malaysia.

Mereka tiba di tanahair pada pukul 5.57 pagi dengan pesawat khas AirAsia menerusi Misi Bantuan Kemanusiaan dan Peredaan Bencana (HADR) dikendalikan oleh kerajaan Malaysia.

Seramai 133 penumpang dan anak kapal disambut oleh pasukan Unit Bahan Berbahaya (Hazmat) dan pegawai Kementerian Kesihatan sebelum dibawa menaiki bas dalam jarak tidak jauh ke Unit Bencana Udara (ADU) di KLIA yang kemudian melalui proses dekontaminasi dan pengimbasan kesihatan

Menyedari akan bahaya yang dibawa oleh virus berkenaan yang dilaporkan telah membunuh lebih 360 orang kebanyakannya di China, kerajaan meletakkan prosidur ketat terhadap kumpulan ini yang tiba dari Lapangan Terbang Antarabangsa Tianhe bagi memastikan bebas daripada sebarang risiko menjangkiti penyakit itu kepada orang lain.

Kapal terbang berkenaan melangkaui landasan parkir biasa di KLIA, sebelum berhenti di kawasan yang dikhaskan tidak jauh dari ADU manakala mereka yang keluar dari pesawat itu tidak memasuki bangunan KLIA, yang mengurangkan risiko bersentuhan dengan orang ramai.

Pemindahan para penumpang dan anak kapal dari pesawat itu ke ADU mengambil masa kira-kira dua jam dengan hanya satu bas sahaja milik Jabatan Bomba dan Penyelamat untuk tujuan itu sebagai langkah menghindari sebarang jangkitan virus itu.

Malahan pemandu bas berkenaan dilihat memakai peralatan perlindungan khas sebaik memulakan tugas memindahkan penumpang yang memakai topeng hidung dan mulut menuju ke ADU.

Susulan prosidur pengimbas kesihatan yang dijalankan itu, dua bas Jabatan Bomba dan Penyelamat dilihat meninggalkan ADU dengan diiringi polis kira-kira pukul 9.00 pagi untuk menuju ke kemudahan pengawasan iaitu Pusat Rumah Pengawasan di mana kesemua mereka akan menjalani kuarantin selama 14 hari.

Dua lagi bas juga dilihat meninggalkan ADU untuk kemudahan pengawasan kemudian.

Setakat ini, tidak terdapat sebarang maklumat rasmi mengenai jumlah orang yang dibawa ke kemudahan itu atau dibawa ke hospital.

Terdahulu dilaporkan bahawa mereka yang mempunyai simptom virus itu akan dihantar ke hospital manakala mereka yang bebas setelah diimbas akan dihantar ke pusat pengawasan itu yang diletakkan di bawah kawalan keselamatan yang ketat.

Misi membawa pulang rakyat Malaysia dan bukan rakyat Malaysia dikendalikan oleh 12 anak kapal AirAsia, lapan pegawai misi serta enam pegawai dari kedutaan Malaysia di Beijing.

Pesawat berkenaan, yang berlepas dari Malaysia ke Wuhan pada pukul 3.50 petang semalam, juga membawa bersama 500,000 pasang sarung tangan getah sebagai sumbangan kepada kerajaan China yang sedang bergelut menangani wabak berkenaan yang sudah menular hingga ke berbelas negara. — BERNAMA


MBPP NAFI TIDAK LULUSKAN PERMOHONAN PASANG BENDERA PALESTIN

GEORGE TOWN: Majlis Bandaraya Pulau Pinang (MBPP) menafikan tidak meluluskan permohonan pemasangan bendera Palestin sepanjang 15 meter (m) di Flat Jalan Sungai, malah pihaknya tiada halangan untuk menunjukkan tanda solidariti terhadap pergolakan yang berlaku kepada rakyat Palestin.

MBPP dalam kenyataan hari ini menjelaskan, pemasangan bendera Palestin di Flat Jalan Sungai itu, dibuat sebelum mendapat kelulusan daripada pihak berkuasa tempatan (PBT) itu.

“Permohonan dikemukakan kepada MBPP pada 11 Okt dan kelulusan telah dibuat pada 23 Okt, namun bendera Palestin tersebut telah digantung pada 14 Okt, yang mana ia digantung sebelum tarikh kelulusan dikeluarkan.

“Bendera tersebut digantung sebelum MBPP memberi maklum balas secara bertulis kepada pihak berkenaan melalui surat rasmi bertarikh 23 Okt dan tindakan menaikkan bendera tersebut tanpa mendapatkan kelulusan MBPP, dianggap sebagai melanggar garis panduan MBPP,” menurut kenyatan MBPP hari ini.

Kenyataan itu memaklumkan bahawa sebarang cadangan pemasangan peralatan atau pelaksanaan aktiviti di premis MBPP, perlu mendapatkan kelulusan mereka terlebih dahulu, namun atas keprihatinan MBPP, bendera itu masih digantung di situ, malah MBPP tiada halangan untuk menunjukkan tanda solidariti terhadap pergolakan yang berlaku kepada rakyat Palestin.

Pada Khamis, tular di aplikasi TikTok mengenai sepucuk surat MBPP, yang didakwa tidak meluluskan permohonan pihak Majlis Pengurusan Komuniti Kampung (MPKK) untuk menaikkan bendera Palestin di Flat Jalan Sungai di sini.

Sebelum ini, penduduk telah menaikkan bendera Palestin sepanjang 15 meter di flat tersebut, sebagai tanda soladariti kepada perjuangan rakyat Palestin.–AlHijrah Online


LETUPAN KUAT DI HADAPAN SEKOLAH KEBANGSAAN DI PADANG BESAR

KANGAR:  Letupan kuat di hadapan sebuah sekolah kebangsaan di Padang Besar, dekat sini,  awal pagi ini, disyaki berpunca daripada penggunaan bahan letupan buatan sendiri menggunakan paip besi, demikian siasatan awal polis di lokasi kejadian.

Ketua Polis Daerah Padang Besar, ACP Mohd Shokri Abdullah, berkata pihaknya menerima maklumat pada kira-kira jam 7.30 pagi daripada pengawal keselamatan sekolah berhubung insiden itu.

Bagaimanapun, tiada kecederaan dilaporkan dalam kejadian itu.

“Pengawal keselamatan itu memaklumkan mendengar satu bunyi letupan kuat di hadapan luar pagar sekolah pada sekitar jam 4 pagi,” katanya dalam kenyataan, hari ini.

Susulan laporan tersebut, katanya, Bahagian Siasatan Jenayah Daerah Padang Besar bersama  pasukan forensik Ibu Pejabat Polis Kontinjen (IPK) Perlis bergegas ke  tempat kejadian.

“Hasil siasatan awal mendapati bahan letupan tersebut dipercayai buatan sendiri menggunakan paip besi,” katanya.

Mohd Shokri menasihatkan masyarakat tidak membuat sebarang spekulasi yang boleh menjejaskan siasatan pihak polis dan mengganggu gugat ketenteraman awam.

“Sebarang maklumat berkaitan keselamatan atau kejadian jenayah boleh disalurkan di talian hotline 60 4942222,” katanya.–AlHijrah Online


BAUCER RM300 BUAT MANGSA BANJIR DI JOHOR BELI BARANGAN ELEKTRIK

MELAKA: Seramai 1,000 mangsa banjir daripada golongan miskin tegar dan B40 di Johor serta sebahagian Pahang bakal menerima baucer bernilai RM300 di bawah inisiatif Payung Rahmah, khusus untuk membeli peralatan elektrik.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata baucer itu bertujuan membantu golongan terkesan khususnya di Batu Pahat dan Segamat, membeli peralatan elektrik seperti mesin basuh dan peti sejuk, bagi menggantikan peralatan yang musnah akibat bencana.

Beliau berkata hasil berkolobrasi antara pihaknya dengan syarikat-syarikat pengeluar barangan elektrik, mangsa banjir itu juga akan ditawarkan untuk membeli peralatan elektrik pada harga diskaun.

“Syarikat-syarikat ini mungkin akan menjual pada harga diskaun, dan pada masa yang sama KPDN akan top-up RM300 lagi menerusi baucer itu bagi mereka (mangsa) membeli peralatan baharu (menggantikan) yang musnah akibat banjir,” katanya.

Katanya semua data mengenai agihan inisiatif itu akan dilakukan oleh pegawai kementeriannya bermula hari ini, bagi memastikan mereka yang menerimanya adalah benar-benar dari golongan miskin tegar dan B40 yang terkesan akibat banjir.

Salahuddin berkata demikian pada sidang media selepas merasmikan bangunan pejabat baharu Suruhanjaya Syarikat Malaysia (SSM) Melaka di Kota Fesyen, MITC Ayer Keroh di sini hari ini.

Setakat pagi ini, Batu Pahat masih menjadi daerah yang paling terjejas dengan banjir, melibatkan 21,089 mangsa daripada 6,031 keluarga ditempatkan di 81 PPS manakala Segamat pula masih terdapat 38 mangsa yang terjejas daripada 13 keluarga dan mereka ini ditempatkan di dua pusat pemindahan sementara.–AlHijrah Online


NAHAS HELIKOPTER: DUA DISAHKAN MAUT, BEKAS CEO MAS ANTARA YANG TERSELAMAT

KUALA LUMPUR: Dua individu maut dalam nahas melibatkan dua helikopter berhampiran Taman Melawati, Ampang, Selangor hari ini.

Dilaporkan dua helikopter tersebut bertembung di udara hingga mengakibatkan salah sebuah daripadanya terhempas manakala sebuah lagi helikopter terpaksa melakukan pendaratan kecemasan.

Dua mangsa yang maut iaitu Mohd Irfan Mohamed Rawi,41, dan Mohd Sabri Baharon, 56, berada di dalam helikopter yang terhempas.

Manakalah mangsa yang terselamat ialah bekas Ketua Pegawai Eksekutif Malaysia Airlines Berhad (MAS) Datuk Ahmad Jauhari Yahya dan Tan Chai Elan.

Helikopter dinaiki Ahmad Jauhari dan Tan Chai Elan berjaya melakukan pendaratan kecemasan di padang sebuah sekolah tidak jauh dari lokasi helikopter yang terhempas. — AlHijrah Online


TINDAKAN TEGAS TERHADAP PIHAK TULAR, PROVOKASI ISU LAUNGAN AZAN

GEORGE TOWN: Polis Pulau Pinang akan mengambil tindakan tegas terhadap mana-mana pihak yang terus menularkan dan melakukan provokasi berhubung isu laungan azan menggunakan pembesar suara di kondominium Tri Pinnacle, Tanjong Tokong di sini.

Ketua Polis Pulau Pinang Datuk Khaw Kok Chin berkata perkara itu telah diselesaikan secara harmoni dan kini tiada lagi konflik antara pihak surau dan badan pengurusan bersama (JMB) kondominium tersebut.

“Malah Timbalan Ketua Menteri I Datuk Zakiyuddin Abdul Rahman yang juga Dipertua Majlis Agama Islam Negeri Pulau Pinang (MAINPP) sendiri turun padang bagi menjernihkan dan menyelesaikan kekeliruan yang timbul berkait isu terbabit semalam,” katanya pada sidang akhbar di sini hari ini.

Beliau juga menjelaskan isu dibangkitkan menerusi media sosial seperti TikTok berhubung perkara itu adalah tidak benar dan apa yang ditularkan itu boleh menimbulkan kegusaran awam serta mencetuskan isu perkauman.

“Saya sebagai Ketua Polis Pulau Pinang ingin menegaskan kita tidak akan teragak-agak mengambil tindakan ke atas mana-mana pihak yang cuba menularkan apa-apa jenis media sosial (TikTok) untuk memprovokasi, mencetus kemarahan dan menimbulkan isu perkauman atau kegusaran awam berhubung kes ini,” katanya.

Khaw berkata hingga hari ini, pihaknya menerima sebanyak 21 laporan polis daripada pelbagai pihak berhubung kes itu.

Sebelum ini, sebuah video memaparkan sesi dialog antara pihak JMB Kondominium Tri Pinnacle di Tanjung Tokong dengan penduduk berhubung isu semasa termasuk mengenai isu laungan azan, tular di media sosial.

Bagaimanapun, JMB Kondominium Tri Pinnacle telah memohon maaf secara terbuka kepada penduduk beragama Islam dan umat Islam berhubung isu terbabit.

Pengerusinya Alex Low dilaporkan berkata pihaknya tidak mempunyai niat untuk melarang laungan azan di surau berkenaan seperti dakwaan pihak tertentu di media sosial. — AlHijrah Online


3,928 Orang Asli peluk Islam hasil dakwah Petama

KUALA LUMPUR – Seramai 3,928 Orang Asli memeluk Islam hasil dakwah
pembantu penggerak lulusan Program Pembangunan Tamadun Masyarakat Asli Yayasan
Pahang (Petama) sejak 2008 hingga Julai lalu.

Menteri Besar Pahang, Datuk Seri Wan Rosdy Wan Ismail sebagaimana
laporan Sinar Harian hari ini berkata, dakwah oleh pembantu penggerak itu
berjaya membuka hati masyarakat Orang Asli memilih Islam.

“Sehingga kini, Kolej Universiti Yayasan Pahang (UCYP) melahirkan
seramai 799 pelajar Orang Asli yang mampu menjadi pemimpin Islam dan ejen
perubahan serta pembangunan di dalam masyarakat mereka sendiri.

“Saya harap semua saudara baru dapat meneruskan dan meningkatkan
keimanan serta ketakwaan kepada ALLAH SWT pada masa akan datang,” katanya dipetik
Sinar Harian (SH) pada majlis pengislaman dan meraikan saudara baru di Yayasan
Pahang, Kuantan, hari ini.

Petama yang diwujudkan oleh Yayasan Pahang pada Mei 1998 lalu diuruskan
Kolej Universiti Yayasan Pahang (UCYP) iaitu anak syarikat milik penuh Yayasan
Pahang.

Laporan SH itu juga berkata, selain pengislaman seramai 47 orang
saudara baharu yang terdiri daripada masyakat Orang Asli dari Rompin hari ini,
turut diraikan 21 orang saudara baru yang telah memeluk Islam baru-baru ini
yang terdiri daripada Cina, India, Bumiputera Sarawak dan Orang Asli.


BANJIR: ENAM NEGERI TERJEJAS, BILANGAN MANGSA MENINGKAT DALAM TEMPOH 24 JAM

KUALA LUMPUR: Sebanyak enam negeri iaitu Pulau Pinang, Perak, Selangor, Melaka, Johor dan Kelantan dilaporkan terkesan dengan bencana banjir sehingga 12 tengah hari tadi melibatkan 10 daerah, menurut Agensi Pengurusan Bencana Negara (NADMA).

Dalam kenyataan hari ini ia memaklumkan bilangan mangsa pula meningkat daripada 1,359 kepada 2,388 orang dalam tempoh 24 jam yang sedang ditempatkan di 25 pusat pemindahan sementara (PPS).

“Peningkatan mangsa signifikan ditunjukkan di daerah Pasir Mas, Kelantan sementara kebanyakan PPS lain di enam negeri lagi menunjukkan trend menurun dan tidak berubah,” menurut kenyataan itu.

NADMA berkata lapan PPS baru dibuka, masing-masing tiga di Johor dan Kelantan manakala satu di Pulau Pinang dan Perak manakala tujuh PPS ditutup semalam dan hari ini iaitu kesemua lima PPS di Kedah dan masing-masing satu di Perak dan Selangor sehingga 12 tengah hari tadi.

Sementara itu, agensi berkenaan memaklumkan Jabatan Pengairan dan Saliran mengeluarkan notis kesiapsiagaan kemungkinan banjir kilat pada 3 petang tadi bagi beberapa kawasan di Terengganu, Selangor, Pulau Pinang, Perak, Kedah, Johor, Kuala Lumpur dan Pahang.

Katanya notis itu menunjukkan tiga sungai dengan bacaan air berada di paras bahaya iaitu Long Jegan, Miri di Sarawak; Rantau Panjang, Pasir Mas di Kelantan dan Sungai Melaka di Batu Hampar, Melaka.

Lapan sungai dilaporkan berada di tahap amaran iaitu Long Teru dan Marudi di Miri, Sarawak; Sungai Sertim di Jambatan Padang Gudang di Bera, Pahang; Sungai Selangor di Rantau Panjang, Kuala Selangor; Sungai Siam di Kampung Sungai Siam, Kulai, Sungai Lenik di Segamat serta Parit Keliling di Kampung Pasir, Johor Bahru; dan Sungai Linggi di Port Dickson, Negeri Sembilan.

NADMA berkata penduduk terutamanya di kawasan yang dijangka banjir diminta berwaspada dan peka dengan arahan pihak berkuasa.

Orang awam diminta merujuk maklumat terkini daripada sumber yang sahih melalui laman web publicinfobanjir.water.gov.my, Facebook PubliclnfoBanjir dan twitter @JPS InfoBanjir. –AlHijrah Online


KUIH TUNJUK VS KUIH TEKAN

Aidilfitri norma baharu menyaksikan tradisi ‘kuih tunjuk’ kini digantikan dengan ‘kuih tekan-tekan’.

Ikuti laporan khas Aidilfitri disediakan wartawan Berita AlHijrah, Zaim Zamani. — AlHijrah Online


TIADA LAGI UPSR

KUALA LUMPUR: Ujian Penilaian Sekolah Rendah (UPSR) akan dimansuhkan sepenuhnya bermula tahun ini.

Menteri Kanan (Pendidikan) Dr Radzi Jidin berkata, tiada peperiksaan lain akan menggantikan UPSR dan Kementerian Pendidikan akan memfokuskan kepada Pemerkasaan Pentaksiran Berasaskan Sekolah (PPBS) mulai tahun ini susulan pemansuhan peperiksaan awam tersebut.

“Seperti mana kita laksanakan pada tahun ini untuk tahun 2022 kemasukan ke (Tingkatan 1) sekolah asrama adalah berdasarkan pelaksanaan Pentaksiran Kemasukan Sekolah Khusus (PKSK),” kata beliau dalam sidang media hari ini.

Tambah Radzi, selari dengan pemansuhan UPSR, Pentaksiran Alternatif Sekolah Rendah (PASR) bagi Murid Berkeperluan Khas (MBK) akan turut dimansuhkan.

Penilaian untuk MBK juga kata beliau akan dilaksanakan menggunakan PPBS.

UPSR diperkenalkan pada tahun 1988 dengan menfokuskan penguasaan murid dalam tiga komponen iaitu membaca, menulis dan mengira sebelum ditambah satu lagi komponen menaakul.

Tahun lalu kerajaan terpaksa membatalkan UPSR susulan penularan COVID-19. — AlHijrah Online


19 KORESPONDEN TV IRAN POSITIF COVID-19

ISTANBUL: Badan Penyiaran Republik Islam Iran (IRIB) semalam mengesahkan 19 korespondennya positif koronavirus.

“Ketika rakan setugas kami masih penat dengan pilihan raya umum, kini mereka di barisan depan untuk memberi maklumat tentang koronavirus.

“Mereka bertugas di banyak lokasi bahaya,” kata ketua IRIB, Mehrdad Seyed Mehdi di Twitter dipetik agensi berita Anadolu.

Beliau mendoakan rakan setugasnya akan cepat sembuh.

Lebih 1,800 maut di Iran akibat koronavirus dengan lebih 23,000 kes jangkitan.

Angka kematian global kini melebihi 16,000 kes dengan lebih 372,000 kes positif koronavirus, demikian menurut Johns Hopkins University dari Amerika Syarikat.

Virus yang secara rasminya dikenali sebagai COVID-19 muncul di Wuhan, China, Disember lalu dan merebak di lebih 167 negara dan wilayah di seluruh dunia. — Terjemahan AlHijrah Online


DAKWA IMAM MAHDI MUNCUL HARI ARAFAH ANTARA FAKTOR PUSAT TAREKAT DITUTUP – MUFTI

SEREMBAN: Beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara faktor pusat pengamalan Tarekat al-Naqsyabandiah al-Khalidiyyah di Labu di sini ditutup selama enam bulan.

Mufti Kerajaan Negeri Sembilan Datuk Mohd Yusof Ahmad berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya telah ke Arab Saudi bagi mengerjakan umrah selain menantikan kemunculan Imam Mahdi.

“Mereka ke sana pada Mac lepas, bagaimanapun ada dalam kalangan pengikutnya nampak perbuatan dilakukan Habib Shah Firdaus tidak betul dan hilang kepercayaan, jadi sebahagian mereka balik ke Malaysia dan buat laporan kepada jabatan mufti negeri,” katanya kepada Bernama hari ini.

Mohd Yusof berkata pihaknya akan membuat siasatan dalam tempoh enam bulan itu selain turut berhubung dengan Konsulat Malaysia di Jeddah bagi mengenal pasti keberadaan Habib Shah Firdaus.

Beliau berkata sebelum ini tiada apa-apa isu melibatkan pusat itu malah ia turut berdaftar di bawah Enakmen Tarekat Tasawuf (Negeri Sembilan) 2005 pada 13 Ogos 2018.

Pusat berkenaan ditutup enam bulan berkuat kuasa 3 Ogos lepas berikutan aduan terdapat perbuatan atau perkara yang bercanggah dengan hukum syarak bagi siasatan lanjut dilakukan sebelum Muzakarah Jawatankuasa Fatwa Negeri Sembilan membuat keputusan membatalkan pendaftaran terekat tersebut atau sebaliknya.

Dalam pada itu, Mohd Yusof menasihatkan orang ramai khususnya pengikut tarekat mempelajari dan memahami ilmu akidah dan syariat dengan betul supaya tidak mudah diselewengkan mana-mana pihak. –AlHijrah Online


RAKYAT MULA BOSAN DAN MELUAT DENGAN TINDAK-TANDUK AHLI POLITIK – SULTAN SELANGOR

SHAH ALAM: Sultan Selangor, Sultan Sharafuddin Idris Shah Alhaj menzahirkan kebimbangan berhubung kemelut politik negara yang dilihat tiada berkesudahan sehingga menimbulkan keresahan rakyat.

Setiausaha Sulit Sultan Selangor, Datuk Mohamad Munir Bani berkata Sultan Sharafuddin bertitah rakyat sudah mula bosan dengan kelakuan ahli politik yang sering bercakaran dalam merebut kuasa.

“Rakyat telah mula bosan dan meluat dengan segala tindak-tanduk ahli politik yang sentiasa dilihat bercakaran dan bertelingkah di dalam merebut kuasa pemerintahan negara.

“Baginda merasa dukacita kerana kebanyakan ahli-ahli politik seolah-olah tidak mempedulikan langsung masalah dan kesusahan yang dihadapi oleh rakyat yang terkesan akibat gejala wabak COVID-19 dan ditambah pula dengan kedudukan ekonomi rakyat yang terjejas,” kata Mohamad Munir dalam kenyataan hari ini.

Tambah Mohamad Munir, Sultan Sharafuddin bertitah kesusahan dan penderitaan rakyat perlu segera ditangani dan diselesaikan.

“Ahli-ahli politik seharusnya bertanggungjawab dalam memastikan penderitaan rakyat ini sentiasa menjadi keutamaan ketika melaksanakan amanah dan tanggungjawab mereka.

“Kesusahan dan penderitaan rakyat dalam kehidupan seharian perlu segera ditangani dan diselesaikan dengan mengambil pendekatan yang drastik dan efektif,” kata Mohamad Munir memetik titah Sultan Sharafuddin.

Sultan Selangor turut sependapat dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 16 Oktober 2020 yang ada menyentuh dan menasihati semua rakyat khususnya ahli politik supaya bermuhasabah agar negara tidak sekali lagi diheret ke kancah politik tidak menentu ketika masih berhadapan dengan pelbagai masalah dan masa depan yang sukar akibat ancaman wabak COVID-19.

“Oleh demikian, baginda mahukan semua pihak terutama ahli-ahli politik untuk sentiasa bekerjasama tanpa mengira pendirian parti masing-masing dan sentiasa fokus membantu rakyat serta negara dalam menangani masalah penyebaran wabak COVID-19, di samping membina semula ekonomi yang teruk terjejas,” kata Mohamad Munir. — AlHijrah Online.


WISMA PUTRA BANTU KELUARGA TERLIBAT KEMALANGAN BAS DI TURKI

KUALA LUMPUR : Wisma Putra akan terus berhubung dan membantu keluarga seorang rakyat Malaysia yang maut dalam kemalangan di Afyonkarahisar, Turki, malam tadi.

Menteri Luar, Datuk Saifuddin Abdullah berkata wakil Wisma Putra di Turki juga akan turut membantu menguruskan 10 orang lagi rakyat Malaysia yang cedera dalam kemalangan sama.

“Bagi yang seorang rakyat Malaysia yang meninggal kita akan tunggu dulu apa permintaan keluarga (untuk langkah seterusnya),” katanya kepada pemberita di Lobi Parlimen di sini hari ini.

Seorang rakyat Malaysia maut, manakala 10 lagi cedera setelah bas yang mereka naiki ketika mengikuti satu rombongan terlibat dengan kemalangan di Afyonkarahisar, Turki.Kemalangan itu berlaku ketika rombongan 35 rakyat Malaysia berkenaan dalam perjalanan dari Pamukkale ke Cappadocia.Bahagian Komunikasi Korporat Perbadanan Kemajuan Negeri Selangor (PKNS) mengesahkan bas yang terlibat dalam kemalangan itu membawa rombongan 35 kakitangannya yang sedang melancong ke negara berkenaan.Sementara itu, seorang ahli keluarga yang tidak mahu dikenali memberitahu Bernama, pihak kedutaan sedang menguruskan proses untuk membawa balik jenazah yang dijangka memerlukan masa sekurang-kurangnya dua hari sebelum tiba di Kuala Lumpur. — BERNAMA


LEBIH 109,000 KANAK-KANAK DI SABAH DIBERI VAKSIN POLIO

KOTA KINABALU: Kira-kira 109,200 kanak-kanak berusia bawah lima tahun di Sabah telah diberikan vaksin polio sehingga Sabtu lepas melalui Kempen Imunisasi Polio Sabah (KIPS 2019/2020) yang dilaksanakan sejak 27 Dis, 2019.

Ketua Pengarah Kesihatan Datuk Dr Noor Hisham Abdullah berkata jumlah itu merangkumi 27.93 peratus daripada kira-kira 391,040 kanak-kanak berusia bawah lima tahun di 25 daerah di Sabah.

“Pada hari ini genap sebulan sejak KIPS 2019/2020 dilancarkan. Aktiviti Imunisasi Tambahan (SIA) ini adalah fasa kedua tindakan kawalan dan pencegahan wabak polio di Sabah dengan imunisasi polio dos 1 diberi secara titisan ke mulut (OPV).

“Pelaksanaan SIA di beberapa daerah amat mencabar dari segi logistik dan keselamatan kakitangan kesihatan. Contohnya, mereka perlu menaiki bot atau perahu, meredah air serta berjalan sejauh 3 km untuk sampai ke kampung yang dituju,” katanya dalam satu kenyataan, hari ini.

Sehubungan itu, Noor Hisham mengucapkan jutaan terima kasih kepada semua petugas kesihatan dan sukarelawan di lapangan yang bertungkus-lumus dalam menyelamatkan negara daripada polio. Untuk rekod, tiga kes polio dicatatkan di Sabah setakat ini iaitu di Tuaran, Sandakan dan Kinabatangan.

Pada 8 Dis, 2019, Kementerian Kesihatan memaklumkan seorang bayi lelaki berumur tiga bulan dari Tuaran, Sabah disahkan dijangkiti penyakit polio, setelah 27 tahun Malaysia bebas daripada virus polio, mendorong kerajaan mengambil pelbagai langkah berjaga-jaga dan memberikan advokasi bagi mengekang penyebaran wabak berkenaan. — BERNAMA


PENGEBOMAN HOSPITAL DI GAZA PERBUATAN GILA, TIDAK BERPERIKEMANUSIAAN – PM ANWAR

PUTRAJAYA: Perdana Menteri Datuk Seri Anwar Ibrahim menyifatkan insiden pengeboman sebuah hospital di Semenanjung Gaza sebagai perbuatan gila dan tidak berperikemanusiaan.

Anwar yang mengecam dan kesal dengan perbuatan itu berkata krisis Palestin-Israel sudah keterlaluan dan patut dihentikan segera.

“Apapun dituduh, siapapun (menuduh) maknanya ini kesan daripada serangan dan perang. Sebab itu, kita kata sebaiknya hentikan!.

“Kalau teruskan, ini mangsanya wanita, anak-anak dan pesakit. Ini sudah capai tahap gila dan tidak berperikemanusiaan,” katanya kepada pemberita selepas menghadiri simposium The Path Towards Greater Prosperity for Malaysia di sini, hari ini.

Semalam, Kementerian Kesihatan di Gaza dilaporkan berkata sekurang-kurangnya 500 orang terbunuh dalam serangan udara di Hospital Arab Al-Ahli yang terletak di tengah Gaza.

Pertubuhan Kesihatan Sedunia (WHO) turut mengutuk serangan tersebut yang disifatkan insiden paling berdarah sejak konflik melanda.

Susulan itu, Anwar merancang untuk mengadakan perjumpaan dengan pucuk pimpinan beberapa negara bagi membincangkan krisis di Gaza itu.

“Saya akan fikir keperluan dan berbincang dengan beberapa pimpinan (negara) sama ada saya harus jelajah ke beberapa negara atau melalui telefon sahaja,” katanya.

Anwar turut memaklumkan akan berjumpa Perdana Menteri Arab Saudi Putera Mahkota Mohammad Salman bin Abdul-Aziz Al Saud ketika menghadiri sidang kemuncak Majlis Kerjasama Teluk (GCC) bagi membincangkan konflik berkenaan.

Mengenai status pasukan pengaman negara di bawah misi Pertubuhan Bangsa-Bangsa Bersatu (PBB) (UNIFIL) di Lubnan, Anwar berkata ketika ini pasukan tersebut masih dikekalkan.

Menurutnya, keputusan untuk mengekalkan pasukan keamanan di negara itu dibuat bersama Pertubuhan Bangsa-Bangsa Bersatu (PBB).

“Jadi jika keadaan keselamatan dapat terjamin seperti sekarang, kita teruskan dan jika tidak, kita akan bawa mereka pulang,” katanya. — AlHijrah Online


LETUSAN GUNUNG BERAPI DI NZ KORBANKAN SEORANG WARGA MALAYSIA

WELLINGTON:  Suruhanjaya Tinggi Malaysia di New Zealand
mengesahkan sekurang-kurangnya seorang rakyat Malaysia maut ketika tragedi
letusan gunung berapi di White Island yang berlaku semalam.

Suruhanjaya Tinggi Malaysia
melalui akaun Twitter rasminya menjelaskan butiran mangsa masih belum diketahui
kerana siasatan masih dijalankan.

“Pagi ini, pada jam 9.30 pagi waktu tempatan, Suruhanjaya Tinggi dimaklumkan oleh pihak berkuasa New Zealand bahawa sekurang-kurangnya seorang yang meninggal adalah rakyat Malaysia,” kata kenyataan itu hari ini.

Pejabat Pesuruhjaya Tinggi
Malaysia di New Zealand meminta orang ramai untuk menghubungi mereka jika
menerima maklumat tentang mana-mana rakyat Malaysia yang berada di lokasi
bencana.

“Kami bekerjasama rapat dengan pihak berkuasa tempatan dan akan terus mengemaskini dari semasa ke semasa. Kami ingin mendesak orang ramai untuk menghubungi kami jika mereka mempunyai maklumat mengenai mana-mana rakyat Malaysia yang berada di kawasan itu,” katanya.

Terdahulu, Perdana Menteri New
Zealand, Jacinda Arden mengesahkan pelancong dari Australia, Amerika Syarikat,
United Kingdom, China dan Malaysia antara mangsa yang hilang dan cedera
berikutan ledakan gunung berapi tersebut.

Semasa kejadian, seramai 47 orang
pelancong dilaporkan ke pulau tersebut.

Daripada jumlah itu, lima
terbunuh, lapan masih hilang, 31 orang masih dirawat di hospital dan tiga lagi
dibenarkan keluar.

Gunung berapi White Island yang
popular dalam kalangan pelancong meletus secara tiba-tiba tanpa sebarang amaran
sekali gus menimbulkan ketakutan kepada ramai pengunjung. – SINAR HARIAN


ZIARAH AIDILFITRI BERAKHIR TRAGEDI, CUCU MAUT DI KOLAM RENANG RUMAH DATUK

IPOH: Ziarah Aidilfitri sepasang suami isteri ke rumah seorang ahli keluarga berakhir tragedi apabila anak perempuan mereka yang berusia setahun sembilan bulan maut akibat lemas di dalam kolam renang rumah datuknya di Tambun semalam.

Ketua Polis Daerah Ipoh ACP Yahaya Hassan berkata kejadian dipercayai berlaku pada 8.45 malam selepas bapa kanak-kanak tersebut menjumpai mangsa dalam keadaan terlentang dan terapung dalam kolam renang itu.

“Siasatan awal mendapati kanak-kanak terbabit bersama kedua-dua ibu bapanya masing-masing berusia 31 dan 33 tahun kerana menziarahi ahli keluarga mereka di sebuah rumah lot yang dimiliki oleh datuk mangsa.

“Bapa mangsa kemudiannya menghantar mangsa ke sebuah hospital swasta namun telah disahkan meninggal dunia oleh petugas perubatan,” menurutnya dalam kenyataan hari ini.

Beliau berkata hasil bedah siasat yang dijalankan di Hospital Raja Permaisuri Bainun di sini mendapati punca kematian mangsa ialah akibat lemas.

Sehubungan itu, ibu bapa mangsa disiasat mengikut Seksyen 33 Akta Kanak-Kanak 2001 (Akta 611) iaitu membiarkan kanak-kanak tinggal tanpa pengawasan yang berpatutan.

“Justeru, pihak polis ingin memberi nasihat dan peringatan kepada orang awam khususnya ibu bapa atau penjaga supaya tidak membiarkan kanak-kanak di bawah jagaan masing-masing tinggal tanpa pengawasan yang berpatutan bagi mengelakkan berlakunya sebarang tragedi yang tidak diingini,” katanya. — AlHijrah Online


KABINET PERLU BERI TUMPUAN KEPADA USAHA PULIHKAN NEGARA DARIPADA COVID-19 – MUHYIDDIN

KUALA LUMPUR: Jemaah Menteri yang dilantik diharap memberikan tumpuan segera kepada usaha-usaha memulihkan negara daripada kemelut pandemik COVID-19 dengan menyalurkan bantuan kepada golongan rakyat yang memerlukan dan memacu pertumbuhan ekonomi.

Bekas Perdana Menteri Tan Sri Muhyiddin Yassin berkata, pelantikan tersebut merupakan amanah berat yang mesti dipikul dengan penuh jujur, ikhlas dan berintegriti selaras dengan prinsip Rukun Negara dan peruntukan dalam Perlembagaan Persekutuan.

“Sebagai badan yang menjalankan fungsi Eksekutif Persekutuan, Jemaah Menteri adalah badan tertinggi yang memutuskan dasar-dasar kerajaan untuk dilaksanakan di setiap peringkat kerajaan.

“Fungsi ini mestilah dilaksanakan dengan penuh wibawa demi kepentingan rakyat dan negara,” katanya dalam kenyataan hari ini.

Jelasnya, program vaksinasi yang telah menunjukkan pencapaian menggalakkan mesti dipastikan terus berjalan lancar dan mencapai sasaran yang ditetapkan.

Muhyiddin berkata, pembukaan sektor-sektor ekonomi mengikut fasa-fasa dalam Pelan Pemulihan Negara (PPN) mesti dilaksanakan dengan teratur tanpa menjejaskan sasaran pemulihan negara daripada wabak COVID-19.

“Program-program bantuan prihatin rakyat juga mesti diteruskan untuk membantu golongan yang memerlukan dalam fasa pemulihan negara,” tambahnya.

Muhyiddin merakamkan ucapan tahniah kepada barisan Jemaah Menteri yang telah mengangkat sumpah jawatan dan setia di hadapan Kebawah Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, hari ini.

“Saya juga ingin merakamkan ucapan setinggi-tinggi terima kasih kepada Perdana Menteri Datuk Seri Ismail Sabri Yaakob atas pelantikan Menteri dan Timbalan Menteri dari parti-parti komponen Perikatan Nasional.

“Saya mendoakan agar seluruh barisan Jemaah Menteri sentiasa diberikan hidayah dan inayah oleh Allah S.W.T. untuk menjalankan tugas dan tanggungjawab dengan penuh amanah dan berintegriti demi kepentingan rakyat dan negara,” katanya.—AlHijrah Online


Hasil siasatan MH17 bermotif politik, dakwa Tun M

PUTRAJAYA – Perdana Menteri, Tun
Dr Mahathir Mohamad menyifatkan hasil dapatan Pasukan Penyiasatan Bersama (JIT)
mengenai penembakan pesawat Malaysia Airlines MH17, bermotifkan politik.

Dakwa Dr Mahathir, pasukan JIT,
yang diketuai penyiasat Belanda, dari awal lagi mahu menuduh Rusia dan sudah
tentu sekarang mereka sudah mempunyai bukti pihak yang bersalah.

“Ini satu perkara yang tidak boleh diterima. Apa yang kita nak masa ini kita mahu bukti yang Rusia yang buat. Setakat ini hanya khabar angin,” katanya pada sidang akhbar selepas berakhirnya majlis rumah terbuka Jabatan Perdana Menteri di sini.

Empat suspek dinamakan sebagai orang yang bertanggungjawab dalam penembakan MH17 yang berlaku 5 tahun lalu.

Suspek adalah Igor Girkin, bekas
kolonel Perkhidmatan Keselamatan Persekutuan Rusia; Sergey Dubinsky dan Oleg
Pulatov, yang berkhidmat untuk Perkhidmatan Perisikan Tentera Rusia; dan Leonid
Kharchenko, seorang bekas komander warga Ukraine.

Pendakwaraya Belanda, Fred
Westerbeke pada sidang media semalam berkata, siasatan juga mendapati Rusia
menyediakan pelancar peluru berpandu dan peluru berpandu BUK Telar, yang
digunakan untuk menembak jatuh pesawat itu.

Sinar Harian melaporkan pada
sidang media yang sama, wakil Malaysia, Peguamcara Negara III, Mohd Hanafiah
Zakaria menerima dapatan JIT itu kerana ia berdasarkan penyiasatan yang meluas
dan penyelidikan undang-undang.

Pesawat Malaysian Airlines itu
meletup di udara ketika terbang dari Amsterdam ke Kuala Lumpur di ruang udara
timur Ukraine pada 17 Julai 2014.

Semua 298 penumpang, sebahagian
besarnya rakyat Belanda serta anak kapal terbunuh.

Penumpang lain membabitkan rakyat
Australia, Britain, Malaysia dan Indonesia.

Dalam perkembangan lain, ketika
ditanya adakah Malaysia perlu bimbang mengenai penjualan minyak sawit ke Rusia,
Dr Mahathir berkata itu satu perkara berbeza.

Jelasnya, beliau tidak boleh
berbuat apa-apa sekiranya Rusia tidak mahu bekerjasama dengan Malaysia.

“Kami adalah sebuah negara
kecil. Kami mahu berperang dengan Rusia dan Amerika Syarikat tetapi kami tidak
mempunyai pasukan yang cukup untuk melakukannya,” katanya.


Bank dunia jangka terima impak positif

KUALA LUMPUR – Kumpulan Bank Dunia menjangkakan penyambungan semula projek Laluan Rel Pantai Timur (ECRL) dan Bandar Malaysia akan  memberikan impak positif terhadap pertumbuhan ekonomi negara untuk  jangka sederhana.

“Pastinya, pelaburan awam akan menyokong pertumbuhan untuk jangka
sederhana daripada perspektif Keluaran Dalam Negara Kasar,” kata ketua
pakar ekonomi bagi Malaysia, Richard Record, kepada pemberita pada
taklimat mengenai perkembangan terkini ekonomi Asia Timur dan Pasifik
(EAP) di sini, hari ini.

Beliau, bagaimanapun, menggesa kerajaan mengambil langkah berhati-hati dengan projek-projek yang dilaksanakan supaya manfaatnya kepada rakyat dapat dimaksimumkan.

“Sebaik sahaja projek-projek dilaksanakan, kerajaan perlu fikirkannya  secara mendalam dan bekerja keras untuk memastikan projek dikendalikan dengan berhati-hati, pemilihan kompetitif, perolehan awam dan pengurusan efisien untuk memastikan pulangan maksimum ke atas pelaburan aset awam,” katanya.

Kerajaan mengumumkan penyambungan semula projek ECRL pada 12 April dan penerusan projek Bandar Malaysia pada 19 April.

Berhubung  penyusutan ringgit, Record menasihatkan kerajaan untuk memberi tumpuan pada asas-asas penting ekonomi daripada keadaan turun naik jangka pendek.

Beliau berkata asas penting ekonomi yang pelbagai mendapat manfaat daripada pertumbuhan pelbagai sumber, domestik dan asing, pembuatan untuk eskport, penggunaan domestik serta pelbagai sektor dan bidang.

“Mungkin, tumpuan patut diberikan untuk memperkukuhkan asas-asas berkenaan dan bagaimana Malaysia boleh meningkatkan produktiviti dan daya saingnya dalam jangka sederhana, dan ini akan memacu kadar pertukaran dalam jangka masa sederhana,” katanya.

Bagaimanapun, Rekod berkata, penyusutan ringgit kini memberi manfaat kepada daya saing luaran negara.

“Kadar  pertukaran yang semakin lemah bagaimanapun agak membantu dari segi daya  saing luaran ketika pertumbuhan global perlahan. Adalah tidak menyakitkan untuk mempunyai kadar pertukaran yang lemah dari segi prestasi eksport,” katanya.

Ringgit dibuka lebih rendah berbanding dolar AS hari ini pada 4.1270 / 1300 daripada 4.1250/1300 pada penutupan semalam.

Sementara itu, Rekod menggesa Malaysia untuk mengurangkan kebergantungannya kepada pendapatan berkaitan minyak dan gas dan perlu mempelbagaikan sumber pendapatannya untuk mengurangkan kejutan di masa hadapan.

“Sebagai sebahagian daripada usaha penyepaduan fiskal Malaysia, terdapat  beberapa pembaharuan dilaksanakan termasuk peralihan kepada cukai jualan dan perkhidmatan daripada cukai barang dan perkhidmatan, dan secara relatifnya perkongsian pendapatan berkaitan minyak dan gas sebagai sebahagian daripada pendapatan sektor awam telah meningkat,” katanya.

Beliau berkata peningkatan pergantungan kepada minyak dan gas bermakna Malaysia lebih terdedah kepada perubahan dalam harga minyak dan gas.

“Sekiranya  kejutan besar berlaku, ia akan memberikan kesan terhadap hasil sektor awam, dan itu adalah sesuatu yang perlu difikirkan untuk jangka masa sederhana.

“Begitu juga, ekonomi Malaysia amat pelbagai dan  menyediakan sumber kekuatan, kami ingin menggalakkan kerajaan untuk mempelbagaikan sumber hasil dan perlu menjadi lebih berdaya tahan terhadap kemungkinan kejutan di masa depan,” katanya. – SINAR HARIAN


COVID-19: SEORANG WARTAWAN DI JOHOR BAHRU DIARAH KUARANTIN

KUALA LUMPUR: Seorang wartawan di Johor Bahru, Johor, diarah menjalani kuarantin selama 14 hari selepas beliau menunjukkan simptom wabak Covid-19.

Wartawan media elektronik berusia 34 tahun itu kini menjalani kuarantin di rumahnya dengan petugas Kementerian Kesihatan Malaysia (KKM) membuat pemantauan harian.

Harian Metro melaporkan wartawan itu mula demam dengan suhu 40 darjah celcius sejak 17 Mac lalu dan simptom itu dikesan ketika beliau menjalani pemeriksaan suhu badan sebelum satu sidang media di Johor Bahru.

Beliau kemudian diminta ke hospital untuk membuat saringan COVID-19, namun keputusan ujian itu menunjukkan negatif wabak terbabit.

Wartawan itu ketika dihubungi Harian Metro berkata, selepas dua hari berehat di rumah, beliau bekerja seperti biasa, namum demam semula, sakit tekak serta batuk teruk.

“Bimbang dengan keadaan diri, maka saya jalani ujian saringan kedua dan keputusannya tetap negatif Covid-19,” katanya.

Memandang simptom itu berulang dalam tempoh kurang 10 hari, beliau diarahkan untuk menjalani kuarantin selama 14 hari di rumah di bawah pemantauan hospital.

Disebabkan proses kuarantin itu, semua ahli keluarganya kini menumpang sementara di rumah kakaknya dan beliau diarah menjalani ujian saringan COVID-19 pada 2 April nanti. — AlHijrah Online


MOU DENGAN MALAYSIA UNTUK PENGAMBILAN PEKERJA INDIA SEDANG DIBINCANGKAN, KATA MENTERI INDIA

KUALA LUMPUR: Satu memorandum persefahaman (MoU) dengan Malaysia untuk mengambil pekerja dari India akan dimuktamadkan tidak lama lagi, kata Menteri Negara bagi Hal Ehwal Luar India V. Muraleedharan di Kuala Lumpur pada petang Khamis.

“Kami sedang dalam proses memuktamadkan teks MoU pekerjaan, pengambilan dan penghantaran pulang pekerja antara kedua-dua negara untuk ditandatangani. Saya yakin ini akan membuka jalan untuk memperkemas pergerakan pekerja dari India ke Malaysia dan memberi perlindungan dan hak yang lebih baik kepada mereka,” kata Muraleedharan pada suatu majlis masyarakat India.

Kini terdapat lebih 225,000 warga India berada dan bekerja di Malaysia.

Menteri itu mengadakan beberapa pertemuan dengan persatuan-persatuan masyarakat India di Malaysia dan kumpulan masyarakat ekspatriat pada hari pertama lawatannya ke Malaysia dari 1 dan 2 Jun.

Muraleedharan berkata kerajaan India kini menyantuni masyarakat India di luar negara untuk mendapatkan penyertaan mereka dalam apa yang disebutnya sebagai “transformasi hebat India baharu”.

“Saya mengajak anda untuk menyertai usaha transformatif ini,” katanya.

Muraleedharan memuji peranan komuniti diaspora dalam mempromosi hubungan rapat antara India dan Malaysia. –AlHijrah Online


POTONG GELANG ‘PINK’ SEBAB NAK BERSIAR-SIAR, REMAJA DIKOMPAUN RM5,000

TAIPING: Padah menanggalkan gelang merah jambu untuk keluar bersiar-siar, seorang remaja perempuan dikompaun RM5,000.

Ketua Polis Daerah Taiping, ACP Osman Mamat berkata, polis berjaya mengesan lokasi remaja berusia 17 tahun terbabit selepas video berkaitan kes tular di media sosial sejak semalam.

“Hasil siasatan mendapati kejadian berlaku di Kamunting dan remaja terbabit didapati menanggalkan gelang kuarantin tanpa kebenaran Kementerian Kesihatan Malaysia (KKM).

“Remaja terbabit menjalani ujian calitan pada Sabtu lalu dan keputusannya masih belum diperolehi. Difahamkan ketika kejadian itu, dia dikatakan hanya singgah di rumah rakannya di kawasan berkenaan,” katanya.

Menurut ACP Osman, kompaun dikenakan kerana remaja itu melakukan kesalahan di bawah Peraturan 16 Peraturan-Peraturan Pencegahan dan Pengawalan Penyakit Berjangkit (PPPPB) (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021.

“Polis menasihatkan masyarakat supaya mematuhi prosedur operasi standard (SOP) bagi memerangi wabak COVID-19.

“Mana-mana individu yang didapati sengaja melanggar peraturan yang ditetapkan akan diambil tindakan sewajarnya di bawah Akta Pencegahan dan Pengawalan Penyakit Berjangkit 1988,” katanya.

Semalam tular di TikTok video berdurasi 31 saat yang memaparkan seorang remaja yang memakai topi keledar menanggalkan gelang merah jambu di sebuah kediaman.

Difahamkan remaja itu berbuat demikian berikutan mahu keluar bersiar-siar.–AlHijrah Online / Hamimah Hamid


RAKAN YOUTUBER TERKENAL DIDAKWA BUNUH TEMAN WANITA

BALIK PULAU: Seorang lelaki yang merupakan rakan seorang Youtuber terkenal dihadapkan ke Mahkamah Majistret di sini hari ini atas pertuduhan membunuh teman wanitanya.

Abdul Jamal Ahmad, 23, didakwa membunuh Nur Diyanah Haris, 21, di sebuah rumah di Lintang Kampung Masjid, Teluk Kumbar di sini, antara 9 pagi hingga 5 petang pada 3 April lepas mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan kerana kes bunuh di bawah bidang kuasa Mahkamah Tinggi dan tertuduh hanya mengangguk faham sebaik pertuduhan dibacakan di hadapan Majistret Nur Fadrina Zulkhairi.

Mahkamah menetapkan 13 Julai ini untuk sebutan semula kes sementara menunggu laporan bedah siasat.

Pendakwaan dikendalikan Timbalan Pendakwa Raya Nurul Atikah Asharaf Ali manakala Abdul Jamal tidak diwakili peguam.

Media sebelum ini melaporkan, polis telah menahan seorang Youtuber lelaki dan tiga rakannya bagi membantu siasatan berhubung kejadian seorang wanita yang cedera parah dipukul sebelum meninggal dunia dalam kejadian di Teluk Kumbar, di sini.

Polis menerima laporan daripada seorang doktor di Hospital Balik Pulau yang memaklumkan seorang wanita dibawa ke hospital itu selepas tidak sedarkan diri dan berada dalam keadaan kritikal.

Pemeriksaan ke atas mangsa menemukan kesan lebam di kepala dan seluruh tubuhnya sebelum wanita itu dihantar ke Hospital Pulau Pinang untuk rawatan lanjut namun meninggal dunia pada 3 April ketika menerima rawatan. —AlHijrah Online


KANAK-KANAK LIMA TAHUN MATI LEMAS

SUNGKAI: Seorang kanak-kanak lelaki berusia lima tahun maut meninggal dunia akibat lemas semasa bermain di Sungai Jerong, Kampung Bikam, hari ini.

Ketua Operasi Balai Bomba dan Penyelamat Bidor, Zaini Jamaluddin berkata, pihaknya menerima panggilan kecemasan pada jam 10.59 pagi sebelum sepasukan anggota dikejarkan ke tempat kejadian.

“Menurut maklumat yang diterima, ibu bapa mangsa menjumpai sepasang kasut milik mangsa berhampiran tali air sungai tersebut.

“Anggota menjalankan operasi mencari dan menyelamat (SAR) mangsa sebelum menjumpainya dari jarak 10 meter dari lokasi dia terjatuh,” katanya.

Menurut Zaini, mangsa disahkan meninggal dunia di lokasi kejadian oleh pasukan perubatan dan diserahkan kepada pihak polis untuk tindakan susulan.

Sementara itu, Ketua Polis Daerah Tapah, Superintendan Wan Azharuddin Wan Ismail berkata, keluarga mangsa datang ke kampung tersebut untuk melawat saudara mereka.

“Mangsa Muhamad Amsyar Mohd. Zamri ke tali air tersebut untuk bermain air pada pukul 10.45 pagi bersama dua adik-beradik dan seorang sepupunya.

“Mangsa terjatuh ke dalam sungai sebelum tiga yang lain berlari memberitahu ibu bapa mereka yang berada di rumah kira-kira 200 meter dari lokasi kejadian,” katanya.

Operasi SAR mangsa disertai lapan anggota bomba manakala masing-masing enam anggota Polis Diraja Malaysia (PDRM) dan Angkatan Pertahanan Awam Malaysia (APM) dalam keadaan hujan lebat dan arus deras sebelum mangsa dijumpai sejam kemudian.

“Mayat mangsa dibawa ke Hospital Tapah untuk proses bedah siasat dan kes diklasifikasikan sebagai mati mengejut,” katanya.

–AlHijrah Online


BEKALAN TELUR SEPANJANG RAMADAN, AIDILFITRI MENCUKUPI

JASIN: Lembaga Pemasaran Pertanian Persekutuan (FAMA) memberi jaminan bekalan telur termasuk gred A dan B di seluruh negara stabil bagi menampung keperluan pengguna sepanjang Ramadan dan musim perayaan Aidilfitri.

Pemangku Ketua Pengarah FAMA Abdul Rashid Bahri berkata bagaimanapun permintaan bagi gred AA, gred A dan gred B meningkat di bulan puasa berikutan ia bahan utama digunakan untuk membuat kuih, kek, biskut raya dan juadah berbuka.

“Namun FAMA difahamkan pihak pengeluar cuba untuk memenuhi keperluan pengguna tetapi penghasilan bagi telur gred tersebut juga bergantung kepada umur ayam yang diternak.

“Secara keseluruhan kita mempunyai banyak pilihan termasuk telur omega dan telur kampung yang mempunyai saiz membolehkan pengguna membuat pilihan,” katanya kepada pemberita pada program Jualan Terus Dari Ladang (JTDL) Ramadan Madani @ Pasar Tani di Merlimau di sini hari ini.

Hadir sama Timbalan Ketua Pengarah (Khidmat Pengurusan) FAMA Rosilawati Abu Hassan dan Pengarah FAMA negeri Hairudin Yunos.

Abdul Rashid berkata FAMA juga akan memastikan bekalan telur di pasaran mencukupi dan menambah bekalan di mana-mana tempat sekiranya mendapat maklumat berlaku kekurangan seperti di negeri-negeri pantai timur.

“Apabila berlaku kekurangan telur kita akan berbincang dengan pembekal dan antara perbincangan itu kuota yang diberikan kepada FAMA untuk tingkatkan bekalan di Kelantan, Terengganu dan Pahang mengalami kekurangan bekalan kerana tiada pengeluaran kilang yang besar,” katanya.

Beliau berkata FAMA juga mengambil langkah proaktif dengan mengadakan sesi libat urus bersama pemain industri dan berbincang untuk memasarkan telur ayam ke seluruh negara dan sehingga 31 Mac, FAMA telah mengedarkan sebanyak 21.5 juta biji telur melalui 369 outlet pemasarannya di seluruh negara.

“Intervensi ini diteruskan sehingga Jun tahun ini, namun penilaian semasa akan dilakukan sama ada perlu diteruskan lagi sehingga hujung tahun dan buat masa ini FAMA memperoleh bekalan dari tujuh negeri pembekal utama komoditi itu Melaka, Sarawak, Sabah, Pulau Pinang, Johor, Selangor dan Negeri Sembilan,” katanya.

Dalam pada itu, Abdul Rashid berkata pencapaian nilai jualan JTDL pada tahun lepas mencatatkan RM16.37 juta dengan melibatkan 7,626 usahawan di 1,032 lokasi seluruh negara.

Katanya, pelaksanaan JTDL dilihat sebagai satu daripada program ‘quick win’ FAMA dalam membantu pengeluar memasarkan produk secara terus kepada pengguna dan secara langsung dapat mengurangkan kos hidup rakyat terutama dalam komoditi agromakanan melalui penjimatan harga ditawarkan.–AlHijrah Online


TETAPAN HARGA RUNCIT PETROL DITANGGUH

Kerajaan ambil kira permintaan Persatuan Pengusaha Stesen Minyak Malaysia (PDAM)

Keperluan untuk mengkaji permintaan Persatuan Pengusaha Stesen Minyak (PDAM) yang menentang penetapan harga runcit produk petroleum secara mingguan menyebabkan kerajaan terpaksa menangguh hasrat untuk melaksanakannya, setidak-tidaknya sehingga minggu pertama 2019.

Menurut Menteri Kewangan, Lim Guan Eng dalam kenyataan media yang dikeluarkan, harga runcit petrol RON97, RON95 dan diesel dikekalkan buat masa beberapa hari ini.

RON97 kekal pada paras RM2.50 seliter, RON95 pula kekal RM2.20 seliter dan RM2.18 seliter bagi diesel.

Jelasnya, penetapan harga runcit produk petroleum terkini akan dibuat sebelum akhir minggu pertama tahun baru 2019.

Selain menentang penetapan harga runcit bahan api, PDAM turut meminta agar kadar Margin Pengusaha Stesen Minyak dikaji semula.

Kadar itu merupakan satu komponen di bawah formula Mekanisme Harga Automatik (APM) yang digunakan untuk menetapkan harga runcit produk petroleum ketika ini.

“Sehubungan itu, pertimbangan dan persetujuan Jemaah Menteri yang akan bermesyuarat pada 2 Januari 2019, dan dipengerusikan oleh YAB Perdana Menteri Tun Dr Mahathir Mohamad, akan diperolehi ke atas permintaan PDAM dan juga memastikan penetapan harga runcit produk petroleum yang paling optimum. YAB Perdana Menteri juga akan bertemu dengan PDAM dalam masa terdekat.”

Tambahnya, kerajaan komited untuk melaksanakan dasar penstabilan harga runcit dan pada masa sama melaksanakan penetapan harga yang memanfaatkan rakyat.

“Ini bermakna apabila harga petroleum di pasaran dunia turun, harga runcit produk petroleum juga akan diturunkan bagi membolehkan pengguna memperolehi manfaat penurunan harga minyak dengan segera.”

“Namun apabila harga pasaran dunia naik, demi melindungi pengguna daripada mengalami impak kenaikan harga, harga runcit produk petroleum akan dikekalkan pada paras tidak melebihi RM2.20 seliter dan RM2.18 seliter bagi petrol RON95 dan diesel melalui pemberian subsidi.”

Jelasnya, pengekalan harga pada paras berkenaan akan dikekalkan sehingga pelaksanaan subsidi petrol RON95 secara bersasar pada pertengahan 2019, sebelum harga runcit produk petroleum diapungkan mengikut harga pasaran.

Kerajaan Persekutuan berhasrat melaksanakan penetapan harga runcit produk petroleum secara mingguan bagi membolehkan pengguna menikmati sebarang perubahan harga dengan lebih cepat selaras dengan penurunan harga petroleum di pasaran dunia.

Walau bagaimanapun, dengan mengambil kira pandangan semua pihak yang terlibat, Kerajaan juga perlu mengkaji permintaan Petroleum Dealers Association of Malaysia (PDAM) yang menentang penetapan harga runcit produk petroleum secara mingguan. PDAM juga telah meminta agar diteliti semula kadar Margin Pengusaha Stesen Minyak yang merupakan salah satu komponen di bawah formula Automatic Pricing Mechanism (APM), yang pada masa ini digunakan untuk menetapkan harga runcit produk petroleum.